Vučić: Sve zemlje zatvaraju svoje granice | Skandalozno\nVučić: Sve zemlje zatvaraju svoje granice za migrante, osim Srbije!\nPremijer Aleksandar Vučić konstatovao je danas da sve zemlje EU na ovaj ili onaj način zatvaraju svoje granice za migrante, za razliku od Srbija koja to ne čini, te je poručio da je neophodno da EU predloži sveobuhvatno rešenje za taj problem.\n– Šta je to što mi treba da uradimo – želimo da se ponašamo evropski, da damo svoj doprinos i preuzmemo svoj deo odgovornosti. Mi ne bežimo od te odgovornosti, ali EU mora da nam kaže šta su naše obaveze – rekao je Vučić nakon obilaska Pruhvatnog centra za migrante u Kanjiži gde je boravio sa ministarkom za evropske integracije nemačke pokrajine Bavarske Beatom Merk.\n– Ne možemo nikoga da primoramo da ostane, ali šta će biti posle 15. septembra plašim se jer svako ko pokuša da uđe u Mađarsku dobiće pet godina zatvora – rekao je Vučić.\nPremijer je razgovarao sa migrantima, porodicama sa decom koje su trenutno u Prihvatnom centru u Kanjiži i sve je njih interesovalo šta se dešava kada prđju u Mađarsku.\nSrbija neće biti ksenofobična\nSrbija neće biti ksenofobična u odnosu prema migrantima, već da će se ponašati u skladu sa evropskim vrednostima, poručio je danas premijer Aleksandar Vučić i ponovio da je ponosan što se većina u Srbiji tako ponaša, ali i da ne razume one druge koji govore drugačije u tom smislu.\n„Ja sam razočaran reakcijom dela naših ljudi, srećom, veoma sam zadovoljan reakcijom većine građana Srbije. Razočaran sam kad vidim da neki govore na društvenim mrežama da te ljude treba izbaciti, a neki ih čak i ne nazivaju ljudima.\nJa to ne mogu da prihvatim, ne mogu da razumem, posebno što smo se mi suočavali sa tolikim izbeglicama“, rekao je Vučić.\n„Dajte ako možemo da im pomognemo, da im ne odmažemo. Zamolio bih te genije sa svim tim teorijama sa kojima izlaze i sve te genije koji izlaze sa zastrašivanjem našeg stanovništva, da prekinu to da rade“, poručio je premijer i primetio da „ima neko malo i bolji i pametniji od njih ko će da razmišlja i o budućnosti tih ljudi i budućnosti ove zemlje“.\nBudite prvi sa komentarom na članku "Vučić: Sve zemlje zatvaraju svoje granice za migrante, osim Srbije!"


RTS :: Nove američke sankcije\nSvet Nove američke sankcije\nčetvrtak, 08. nov 2018, 22:05 -> 23:32\nSjedinjene Američke Države uvele su sankcije dvojici Ukrajinaca, jednom Rusu i devet organizacija u Ukrajini i Rusiji, delom zbog akcija u vezi s pripajanjem Krima Rusiji, saopštilo je američko ministarstvo finansija. Zamenik ruskog ministra spoljnih poslova Sergej Rjabkov kaže da su nove američke sankcije Rusiji toliko neefikasne da Moskva neće gubiti vreme na njihovu analizu.\nJedna od organizacija koje su dodate na listu sankcija je i kompanija bliska banci Rasija i ruskom biznismenu Juriju Kovulčuku, navelo je američko ministarstvo u saopštenju, prenosi Tas.\nMeđu pojedincima su Aleksandar Basov, povezan s ministarstvom bezbednosti samoproglašene Luganske Narodne Republike u Ukrajini, kao i Andrej Suško i Vladimir Zaritski o kojima se, međutim, ne navode konkretne informacije.\nNa uvođenje sankcija reagovala je Moskva, a zamenik ruskog ministra spoljnih poslova Sergej Rjabkov ističe da će Rusija nastaviti da razvija ekonomiju, turizam, socijalnu sferu i druge sektore na Krimu, prenosi Tas.\n"Nijedan pritisak ili napad neće uticati na ovaj kurs. Mere koje su uvele SAD toliko su nebitne, neosnovane i neefikasne u svojoj osnovi da bi bilo kontraproduktivno za nas da gubimo vreme analizirajući ih", rekao je Rjabkov.\nKako je rekao, Rusija će pobliže razmotriti tu odluku, ali za sada "ima mnogo važnije stvari".


MUP: U prihvatne centre sprovedeno 23 ilegalnih migranata - Politički.rs\nMUP: U prihvatne centre sprovedeno 23 ilegalnih migranata\nPolicija u Beogradu pronašla je 23 ilegalna migranta i sprovela ih u prihvatne centre, saopštilo je danas Ministarstvo unutrašnjih poslova.\nMigranti su pronađeni tokom redovne akcije na teritoriji beogradskih opština Savski venac i Stari grad.\n“Policijski službenici će i u narednom periodu sprovoditi redovne kontrole kretanja i boravka migranata kako bi se očuvala bezbednost i sigurnost svih građana, kao i samih migranata”, navodi se u saopštenju.\nKosanović: Balkanska ruta itekako aktivna, država gura probleme sa migrantima pod tepih!\nTags: BEOGRAD MIGRANTI MUP\nPrevious Ministarstvo za zaštitu životne sredine: NISMO NADLEŽNI za staru deponiju Vinča\nNext Pulmološkinja: Nadležni nisu na vreme obavestili o dimu, zdravlje Beograđana pogrošano


EU ostaje opredijeljena za proširenje zemljama zapadnog Balkana\nIZAZOVI Evropa se suočava sa vlastitim problemima\nUčesnici konferencije podvukli su potrebu vladavine prava i kontinuiteta u donošenju i implementaciji zakonskih rješenja jer je to od ključnog značaja i za ekonomski razvoj regije\nU situaciji kada se Evropska unija suočava s vlastitim izazovima poput izbora naredne godine i izlaska iz Unije Velike Britanije, njen pristup zemljama zapadnog Balkana nije se promijenio te ostaje opredijeljena za proširenje, što pokazuju i inicijative koje su u tom smislu pokrenute, poput Berlinskog procesa.\nMeđutim, pitanje koje ostaje aktuelno je da li će uskoro zemlje zapadnog Balkana odgovoriti na izazove koji su pred njima i odmaknuti se od dnevno-političkih pitanja te, bez obzira na promjenu vlasti, ostati opredijeljene za ispunjavanje uvjeta za članstvo u Evropskoj uniji.\nIstaknuto je to na današnjoj konferenciji nazvanoj "Evropska unija i zapadni Balkan: kretanje istim putem ili razilaženje?", koju je u Sarajevu organizirala Vanjskopolitička inicijativa Bosne i Hercegovine uz nekoliko partnerskih organizacija u okviru koje će eksperti i predstavnici međunarodne zajednice razgovarati o ovim pitanjima.\nOcijenjeno je i da je ovaj skup prilika za nekoliko aktera iz regiona i EU da diskutiraju o tome šta znači regionalna saradnja u kontekstu evropskih integracija te razmijene mišljenje o tome da li je regionalna saradnja samo uvjet za evropske integracije ili ona ovim zemljama svakako treba.\nKako je naglasio direktor Programa za Balkan u okviru Međunarodnog centra za evropsku obuku (CIFE) Tobijas Flesenkemper (Flessenkemper), pitanje koje se postavlja je da li se zemlje kreću zajednički ka članstvu u EU ili se od nje udaljavaju.\nBez obzira na sve poteškoće na tom putu i različitim problemima s kojima se zemlje suočavaju kao i brzini ispunjavanja uvjeta, Flesenkemper smatra da će svih šest zemalja zapadnog Balkana na kraju biti članice Evropske unije, samo je pitanje kada će se to dogoditi.\nDirektorica Vanjskopolitičke inicijative Lejla Ramić-Mesihović smatra da se došlo do tačke gdje će posebno BiH morati odlučiti gdje i na koji način želi ići, zbog čega treba otvoreno govoriti i o alternativama evropskom putu od kojih se ne zna koja bi bila lošija opcija.\nMišljenja je da je važno ponovno reafirmirati ulazak zemalja zapadnog Balkana u EU, jer u periodu kada EU očekuje unutrašnja reforma, Brexit i izbori za Evropski parlament od presudnog je značaja održati na agendi temu proširenja kao nešto što je relevantno i kredibilno.\n- U BiH nema dovoljno političke svijesti da je potrebno kvalitetno odgovoriti na dodatna pitanja iz Upitnika Evropske komisije bez čega nema ni mišljenja Evropske komisije, a kamoli kandidatskog statusa za BiH - pojasnila je.\nAmbasador Republike Austrije u BiH, koja predsjedava Evropskom unijom, Martin Pamer (Pammer) naglasio je danas da Evropa i jugoistočna Evropa imaju svoje izazove i mnogo je zadataka koji se trebaju ispuniti, ali bez obzira na to izrazio je nadu da se može napraviti napredak u interesu građana.\nSmatra da je BiH poseban slučaj u smislu činjenice da se svake dvije godine organiziraju izbori te je uoči ovogodišnjih oktobarskih izbora pozvao političare da koriste manje nacionalističku retoriku, a da više razgovaraju o reformama.\nDoktor političkih nauka Adis Merdžanović s "Oxforda" smatra da je današnja konferencija prilika da se razmisli o procesu evropskih integracija, a za njega je od ključnog značaja da se razmisli o regionalnoj saradnji koja ne treba biti samo zbog članstva u EU.\nOcijenio je da ima pomaka u tom smislu, ali administracije država su veoma ovisne, kaže, o političkim strujama, dok bi s druge strane regionalna saradnja mogla imati brojne benefite za građane jer će doprinijeti, primjera radi, boljoj infrastrukturnoj povezanosti ili ukidanju rominga.\nDirektorica Instituta za evropske politike iz Skoplja Simonida Kacarska ističe da je cijela EU izgrađena na bazi regiona, zbog čega bi i zemlje zapadnog Balkana trebale gledati tako na tu saradnju jer je važna i trgovinska povezanost koja treba svim građanima.\n- Priča o evropskim integracijama odvijala se u fazama još od 50-ih godina prošlog vijeka, a kod nas su stvari počele naopako, prvo smo počeli pričati o političkim pitanjima a onda tek unazad nekoliko godina počeli smo pričati o zajedničkom tržištu - kazala je Kacarska.\nUčesnici konferencije podvukli su još jednom potrebu vladavine prava i kontinuiteta u donošenju i implementaciji zakonskih rješenja jer je to od ključnog značaja i za ekonomski razvoj regije i takozvanu ekonomsku integraciju.\nEvropska unija Zapadni Balkan Sarajevo\nEvropski i balkanski zvaničnici u Beču, BiH nije pozvana\nKurz: Ne smijemo izgubiti zapadni Balkan\nŽivotni standard Evropske unije bi tek za 50 godina mogle dostići zemlje zapadnog Balkana


Opština Žagubica tag - Boom93\nZašto je Žagubica među opštinama sa najmanjim procentom vakcinisanih?\nPrema podacima eUprave najveći obuhvat stanovništva vakcinacijom protiv koronavirusa je u Beogradu, gde procenat vakcinisanih iznosi preko 55%, dok se najmanje...\nŽagubica dobija terene za mali fudbal, rukomet i košarku\nŽitelji opština Žagubica dobiće otvorene sportske terene, odnosno teren za mali fudbal i rukomet i teren za košarku. Parterno će biti uređen prostor za dečije...\nI ove godine na konkursu u Žagubici najviše sredstava dobilo Radio Homolje\nOpština Žagubica donela je rešenje o dodeli sredstava za porojekte medije koji se sa javili na raspisanom konkursu.\nOpština Žagubica oformila KOL centar za starije sugrađane koji žele vakcinaciju\nU Republici Srbiji masovna imunizacija je u toku, a tako je i na području opštine Žagubica. Stariji sugrađani koji žele da se prijave za vakcinaciju to mogu...\nMinistarstvo građevinarstva, saobraćaja i infrastrukture je na svom portalu objavio rani javni uvid prostorni plan područja posebne namene turističke...


PSA u završnim fazama planiranja za povratak na američko tržište - Auto Republika\nFrancuska PSA grupacija, u koju spadaju marke Peugeot, Citroen, DS i Opel, želi da se vrati na američko tržište do 2026. godine, a prvi čovek kompanije Karlos Tavarez je najavio da će planovi biti finalizovani do proleća sledeće godine.\nUpravo je Peugeot bio poslednji francuski automobil dostupan “preko bare”, a povukao se posle 1992. godine. Iako je kompanija imala neke zaista cenjene modele, Peugeot je samo jednom prešao cifru od 20.000 isporučenih jedinica u godini (1984.) i uglavnom se zadržavao na brojci od par hiljada vozila.\nNa nedavno završenom Salonu automobila u Parizu, Tavarez je izjavio da PSA grupa još uvek nije donela odluku, ne samo koji specifični modeli će biti dostupni, već ni koja od četiri kompanije će imati čast da predstavlja francusku školu kod “Jenkija”.\nSasvim je sigurno da to neće biti Opel, pošto nemački proizvođač već nudi nekoliko svojih modela pod oznakom Buicka. To se pre svega odnosi na Mokku, Insigniju i Cascadu još iz perioda kada je Opel pripadao General Motorsu, a partnerstvo je najavljeno na još minimalno deset godina.\nPotpuno je izvesno da će PSA grupa pokušati iskoristiti popularnost krosovera, mada je teško pretpostaviti koja vrsta vozila će biti popularna za osam godina. Tu je od odraza, takođe i politika.\nNaime, američki predsednik Donald Tramp je nedavno uveo nove carine od 25% na proizvode iz Kine i najavio da će istim koracima krenuti i sa Evropom, a u tom slučaju PSA bi verovatno nudio samo skuplje modele.\nDo tada PSA planira da ponudi nekoliko usluga. Prva od njih se odnosi na kratkotrajno iznajmljivanje automobile, a biće dostupna već sledećeg meseca u glavnom gladu SAD, Vašingtonu. Kompanija je nedavno debitovala i aplikaciju za pametne telefone pod nazivom Free2Move koja dozvoljava korisnicima da pronađu najjeftiniji prevoz automobilom ili iznajmnjivanje bicikla.\ntags: karlos tavarez psa grupa PSA na američkom tržištu salon automobila u parizu\nprevious Ford povlači GT\nnext Honda razvija „pametne“ raskrsnice


Vinarija „Srž Milovanović“ otvara vinoteku - GEM info1\nVinarija „Srž Milovanović“ otvara vinoteku\nVinarija “Srž Milovanović“ na 8. mart otvara svoju “Vinoteku“ u kojoj će izložiti svoja nagrađivana vina vrhunskog kvaliteta. Povodom 8. marta organizuje se svečano otvaranje za sve koji su učestvovali u projektu izgradnje, a od ponedeljka vinoteka otvara svoja vrata za posetioce.\nU užem centru grada u ulici Kneza Stanoja ljubitelji vina i svi hedonisti koji slobodne trenutke žele da provode u toploj atmosferi, uz čašu vrhunskog vina pronaći će svoj kutak. Vinoteka će takođe organizovati i večeri degustacije ali pre svega edukacije o vinskoj kulturi.\nVinoteka “Vinarije Srž Milovanović“ u centar Lazarevca donosi vrhunska vina ali i vinsku kulturu. Pravo je mesto za hedoniste, za one koji svoje trenutke odmora i zabave ali i provoda zamišljaju na drugačiji način i u drugačijoj atmosferi. Otvaranje Vinoteke je ispunjenje višedecenijskog sna Rodoljuba Milovanovića koji je svoju ljubav prema vinu materijalizovao u vina kojima nisu odoleli ni najcenjeniji vinski kritičari u svetu.\nNakon zabave za intiman krug prijatelja i onih koji su doprineli ostvarenju njegovog sna, Rodoljub Milovanović već od 9. marta vrata svoje vinoteke otvara posetiocima. Najveće podrška u ovom, ali i svim projektima svakako mu je porodica i sin Žarko, koji će najviše vremena uložiti u rad ovog objekta. Očekuju se brojne vinske večeri, degustacija najlepših vina ali i edukacija o slaganju vina i hrane.\nČovek sa vizijom i energijom Rodoljub Milovanović ovde neće stati. Rodoljub već ima planove kako da uredi i dvorište vinoteke. Kvalitet njegovih vina i dobro poznato ime u vinskom svetu dovoljni su da privuku strane turiste, pa će ova vinoteka vremenom postati prepoznatljivo obeležje našeg grada.


CG ima potencijal da zaposli mnogo više ljudi u IT sektor\nTanjug 22. decembra 2020. 13:43\nPODGORICA – IT sektor u Crnoj Gori ima potencijal da zaposli mnogo veći broj ljudi i nosi razvojni potencijal za otvaranje novih preduzeća, zbog čega se mora još intenzivnije raditi na stvaranju informatičkog kadra, zaključeno je na Trećem digitalnom onlajn samitu DigitalOn.\nZato, kako su saopštili organizatori, Crna Gora mora ozbiljno da pristupi analizi ovog sektora i načinu kako da poveća broj IT stručnjaka.\nSmatraju da je informatičku edukaciju potrebno pojačati na svim obrazovnim nivoima i među svim profilima stanovništva.\nZaključeno je da je ekonomska i zdravstvena kriza, koja je pogodila čitav svet pa i Crnu Goru, potvrdila da su digitalna transformacija i digitalna ekonomija jedan od najefikasnijih puteva ka ekonomskom oporavku i razvoju.\nKako su saopštili organizatori, Crna Gora treba intenzivno da radi da već u 2021. godini dobije strategiju razvoja IT sektora, a digitalna transformacija treba da postane način promene ustaljenog života i poslovanja.\nDigitalOn su organizovali Asocijacija menadžera Crne Gore i Odbor za digitalnu transformaciju, a u ime Asocijacije menadžera, zaključke samita saopštila je izvršna direktorka gda Anđela Radosavović.\nCentralna tema samita bila je digitalna transformacija Crne Gore iz perspektive onih koji kreiraju politike i praksu.\nAsocijacija menadžera i Odbor za digitalnu transformaciju navode da ostaju pri ranijoj inicijativi da se nastave aktivnosti usmerene na kreiranje Digitalne koalicije za digitalnu Crnu Goru, koja bi uključila referentne poslovne organizacije, IT sektor, bankarski i telekomunikacioni sektor, obrazovnu i akademsku zajednicu, nevladin sektor, a posebno nadležna ministarstva.


Od ponedeljka počinje prijavljivanje za program "MOJA PRVA PLATA" - UžiceMedia\nNaslovna Privreda Od ponedeljka počinje prijavljivanje za program „MOJA PRVA PLATA“\nZa program zainteresovani „Sirogojno kompani“ i „Zlatiborac“\nPrema agencijskim vestima za projekat „Moja prva plata“ do sada se prijavilo 108 srpskih kompanija.\nIz užičkog kraja za sada su se prijavili „Sirogojno kompani“ i „Zlatiborac“.\nKonačne liste poslodavaca sa izabranim kandidatima biće objavljene na sajtu mojaprvaplata.gov.rs, od 1. do 7. novembra.\nPrijavljivanje poslodavaca za program „Moja prva plata“ počinje u ponedeljak, 17. avgusta. Kroz program će plate novozaposlenim mladim ljudima delom finansirati država, a sa radom će početi od novembra.\nŠansu za zaposlenje preko ovog programa dobiće 10.000 mladih, a država će za tu pomoć izdvojiti dve milijarde dinara.\nZa one sa diplomom srednje škole, država će davati 20.000 dinara, a za mlade radnike sa fakultetskom diplomom 24.000 dinara, za period od devet meseci. To je prema najavi, za prvi probni period, prvu godinu njihovog zaposlenja. Tokom konkursa firme će prijaviti svoje potrebe za radnicima.\nPoziv za prijavu poslodavaca u okviru programa objaviće Nacionalna služba za zapošljavanje, a prijavljivanje će biti preko sajta „Moja prva plata“ do 25. septembra. Poslodavac će trebati da unese opis radnih pozicija, poslova, radnih zadataka kao i ostalih uslova koje očekuje da kandidat ispuni.\nCilj programa je, prema rečima ministra finansija Siniše Malog, da se motivišu mladi da što pre nađu posao, a da se sa druge strane olakša odluka poslodavaca da ih zaposle. Kako je naveo „najteže je naći prvi posao“, pa država ovim potezom želi da im olakša zaposlenje i sticanje prakse.\nPrethodni tekstPREDSEDNIK SKUPŠTINE GRADA UŽICA BRANISLAV MITROVIĆ\nSledeći tekstMARIJA KARADAREVIĆ, PESNIKINJA Poezija je moja istina


SARAJLIJA PAO U CRNOJ GORI: U CISTERNI KRIO DROGU, ODUZETO SKORO 300 KILOGRAMA MARIHUANE | Hayat.ba\nCrnogorska policija, u saradnji sa službenicima Uprave prihoda i carina, spriječila je krijumčarenje skoro 300 kilograma marihuane.\nKako je saopćeno iz tamošnje policije, droga je pronađena u cisterni MAN kojom je upravljao M. M. iz Sarajeva.\nTeretno vozilo – kamion sa cisternom marke MAN, kojim je upravljalo lice M. M. iz Sarajeva, podvrgnuto je skenerskoj kontroli na carinskom terminalu, prilikom koje je u prednjem dijelu cisterne uočen improvizovani štek u kojem su pronađena 54 pakovanja navedene opojne droge težine oko 280 kilograma – saopćeno je iz Uprave policije Crne Gore.\nSarajlija je uhapšen po nalogu državnog tužioca Višeg državnog tužilaštva u Podgorici zbog sumnje da je počinio krivično djelo neovlaštene priozvodnje, držanja i stavljanja u promet opojnih droga.\nUprava prihoda i carina u saradnji sa ostalim nadležnim službama svakodnevno sprovodi aktivnosti na otkrivanju i suzbijanju svih vrsta krijumčarenja, sa posebnim fokusom na otkrivanju nelegalnog prometa akciznih proizvoda i prometa narkotika – navode iz Uprave.


Izvor: RTS/Društvo arhiva vesti 20.02.2019 - Naslovi.net\nKamioni na Horgošu i Kelebiji čekaju pet sati, na Batrovcima i Bačkoj Palanci šest, Šidu sat vremena i Sremskoj Rači tri sata. Prema poslednjim informacijma Uprave granične policije zadržavanja za teretna vozila na izlazu iz zemlje su višesatna… »\nSvetski dan socijalne pravde. Dan Beogradskog dramskog pozorišta. Dan Socijaldemokratske partije Srbije. 1790. - Umro Josif II, austrijski car (Beč, 13. 03. 1741 - Beč, 20. 02. 1790) 1860. - U Novom Sadu štampan prvi broj književnog časopisa… »\nKako "sahraniti" stari toplomer\nPostoje zakoni koji propisuju šta da radimo sa lekovima kojima je istekao rok, ali ne i akta koja regulišu proceduru. Ministar zaštite životne sredine Goran Trivan kaže da je zakonom propisano da apoteke moraju da prime od građana lekove kojima je… »


Skat i Biševac o pomoći privrednicima u Novom Pazaru | Kamatica\nPočetna > vest > Skat i Biševac o pomoći privrednicima u Novom Pazaru\nSkat i Biševac o pomoći privrednicima u Novom Pazaru\nNOVI PAZAR, 11. aprila (Tanjug) - Gradonačelnik Novog Pazara Nihat Biševac i američki ambasador u Srbiji Kajl Skat danas su razgovarali o daljim programima pomoći privrednicima u tom gradu i okolini.\tAmbasador SAD je rekao da je treći put u Novom Pazaru i podvukao da je zajednički cilj da se olakša privrednicima i u tom smilsu pružanje konkretne ekonomske i stručne pomoći.\nKako je rekao, imali su interesantan razgovor, svaki put nešto novo i nauči i dodao da mu je gradonačelnik Novog Pazara objasnio planove koji postoje i u infrastrukturi i razvoju grada.\nSkat je rekao da je izneo programe pomoći pre svega preduzetnicima i podvukao da su uvek zainteresovani za ovaj kraj Srbije, "da to nije kraj sveta" već integralni deo ove zemlje koji treba da se dalje razvija.\nOn je napomenuo mogućnost i nekih investicija, ali je ukazao da će ambasada SAD nastaviti da pruža pomoć preduzetnicima u oblasti marketinga i rada na plasmanu robe na inostrano tržište.\nAmbasador SAD je ukazao na mogućnosti pre svega u tekstilnoj industriji i u tom smislu istakao da je džins iz Novog Pazara poznat svuda u svetu.\nBiševac je takođe rekao da se razgovaralo o najvećim delom ekonomskoj situaciji i o tome kako ambasada SAD može pomoći domaćim preduzetnicima i privredi ovog kraja.


NIJAGARINI VODOPADI – Izuzetno niske temperature i ove godine na Nijagarinim vodopadima počinju da prave zimsku čaroliju, mada je kanadskoj strani to još uvek manje primetno nego na američkoj.\nOTAVA – Aviokompanije Er Kanada, Er transat i Vestdžet otkazuju pojedine letove ka toplijim destinacijama, i to u periodu od 24. januara do 30. aprila, zbog trenutne pandemijske situacije. Treba reći da je i prošle godine u istom periodu federalna vlada primenila istu meru.\nTORONTO – Na osnovu podataka od 2014-2019. godine, statistčari kažu da se u Torontu, Vankuveru i Edmontonu zadržava najveći broj imigranata koji dolaze u zemlju, čak preko 80 odsto. Stručnjaci objašnjavaju da na to utiču socijalni, ekonomski i kulturni faktori, ali su zapošljavanje i radno iskustvo najvažniji.\nMONTREAL – Tri dana pre stupanja na snagu, federalna vlada je povukla obavezu o vakcinaciji za kanadske kamiondžije, što znači da će nevakcinisani i delimično vakcinisani vozači biti izuzeti od testiranja i karantina pri ulasku u Kanadu. Odluka je doneta da bi se sprečio deficit vozača i omogućio normalan protok robe i ne odnosi se na američke kamiondžije. Oni će od 15. januara biti vraćeni sa granice ako nisu vakcinisani.\nTORONTO – I u 2020. godini, već jedanaestu godinu za redom, Olivija je bila najpopularnije ime za devojčice, dok je drugu godinu za redom Noa bilo na vrhu liste za dečake u Ontariju.\nVINDZOR – Medicinski zvaničnici okruga Vindzor-Eseks stopirali su do 2. februara dolazak radnika iz inostranstva, koji u ovo doba počinju da se angažuju za privremeni rad, uglavnom u poljoprivredi. Kao razlog se navodi značajan broj žarišta sa obolelima od korone u poljoprivrednom sektoru, nedostatak mogućnosti za odgovarajuću izolaciju obolelih, kao i ograničene kapacitete lokalnog zdravstvenog sistema. Predviđene su i kazne za one koji ne postupaju u skladu sa uputstvom. Predstavnici sektora strahuju da bi posledice po useve mogle biti izuzetno nepovoljne.\nTORONTO – U ontarijskim bolnicama i domovima i socijalnim ustanovama za zbrinjavanje, u kojima zbog kovida nedostaje osoblje, ili je došlo do preterane fizičke i psihičke iscrpeljnosti zaposlenih, biće angažovane medicinske sestre sa diplomama stečenim u inostranstvu. Ministarka za zdravlje Kristin Eliot u utorak je rekla da je prijavljeno preko 1.200 zainteresovanih za ovaj angažman. Oni će uskoro biti raspoređeni po bolnicama i timovima, u kojima će raditi pod nadzorom registrovanih lekara ili sestara.\nOTAVA – Prihvatilišta za žene žrtve rodnog nasilja ovih dana zbog kovida ima probleme sa osobljem, ali i sa sve prisutnijim nasiljem u čitavoj zemlji.\nOTAVA – Najnovija anketa Legera i Asocijacije za kanadske studije pokazuje da 56 odsto građana odobrava novouvedene mere zatvaranja zbog kovida. Nešto ispod trećine ipak smatra da omikron varijanta ne predstavlja ozbiljan rizik po zdravlje obolelih, te da zatvaranje i nije neophodno.\nOTAVA – Rast broja novih slučajeva obolelih od kovida u Kanadi naveo je američki Stejt dipartment da preformuliše preporuke za putovanje. Tako je sada na snazi savet – nemojte putovati u Kanadu zbog kovida-19.\nTORONTO – Pojedini torontski restorani ne samo da su prestali da primaju goste, iako imaju odgovarajuće prostore u skladu sa novim propisima, već prestaju i da primaju porudžbine za hranu za poneti. Očekuje se da bi krajem meseca trebalo ponovo da otvore svoja vrata za goste.\nTORONTO – Penzionisani ontarijski nastavnici moći će, tokom ove školske godine, da rade u školama veći broj dana, kako bi popunili nedostatak nastavnog osoblja zbog pandemije. Novi sporazum Ministarstva obrazovanja i Federacije nastavnika sada odobrava penzionerima 95 dana na zameni, umesto dosadašnjih 50. Obe strane veruju da će ovo biti od pomoći u trenutku kada se đaci vrate u školske klupe. Za sada ostaje da se vidi da li će povratak biti 17. januara, ili će doći do odlaganja.


Ilustrovao: Dejvid Antram\nprevela Biljana Dojčinović-Nešić\nKreativni centar, Beograd, 2005\nKreativni centar je objavio novi naslov iz serijala Ne bi voleo da... čiji je idejni tvorac Dejvid Salarija. Ove priče o strašnoj strani istorije, licu povesti kakvo se ukazuje »malom čoveku«, već su stekle brojnu čitalačku publiku kod nas. Za razliku od koncepta istorije koji se sreće u udžbenicima, gde se govori o velikim delima, važnim zbivanjima i velikim ljudima, ove knjige se zasnivaju na perspektivi običnih ljudi ili pojedinaca koji jednostavno nisu imali sreće. Knjige iz ove serije različite su i od uobičajenih slikovnica za decu sa istorijskim temama, jer bez mnogo ulepšavanja i uvijanja govore o užasima koje je ljudski rod sam sebi priređivao kroz istoriju, ili strahotama koje su posledice neznanja, prirodnih sila i slično.\nMinuciozno poznavanje određenih događaja ili epoha iskazuje se u zanimljivim i često bizarnim detaljima koji ilustruju shvatanja i duh tog vremena. Pored toga, pripovesti su personalizovane i ispričane kroz direktno obraćenje čitaocu. Jedno od bitnih obeležja ovog serijala jesu i ilustracije Dejvida Antrama koji ume da unese ironijsku distancu ali i vedar duh čak i tamo gde se čini da je to nemoguće.\nNova knjiga u neobičnoj obrazovnoj ediciji čiji je idejni tvorac Dejvid Salarija upoznaje nas sa opasnostima života u Ledenom dobu. U vreme od pre 15.000 godina velike oblasti Evrope, Azije i Severne Amerike bile prekrivene snegom i ledom, a život je doslovno predstavljao borbu sa prirodnim silama. Lov na mamute zahtevao je veštinu, snagu, odgovarajuće oružje i napor celog plemena. Opasnosti ne prestaju ni kada je mamut ulovljen, a potom treba tu veliku lovinu sačuvati od propadanja. Kroz priču o pripremama za lov, potrazi za plenom, samom lovu, preradi mamuta i ritualima sahrane saznaje se čitav niz zanimljivih detalja o svetu u Ledenom dobu. Priča se završava prelaskom preko kopnenog mosta u Novi Svet.


Putinov predlog za formiranje novog svetskog poretka - Sputnjik Srbija\n08:24 01 April 2020\n20:30 24.01.2020 Preuzmite kraći link\nPredlog Vladimira Putina da se sastanu lideri pet zemalja stalnih članica Saveta bezbednosti Ujedinjenih nacija pozdravljen je s obe strane okeana. Eksperti ocenjuju da će taj samit pomoći formiranju novog svetskog poretka, resetovanju odnosa i globalnoj bezbednosti.\nRuski predsednik je nastupajući na 5. Svetskom forumu sećanja na Holokaust predložio da se tokom ove godine održi „sastanak šefova država stalnih članica Saveta bezbednosti UN — Rusije, Kine, Francuske, Velike Britanije i SAD“ i izjavio je da Rusija namerava da bez odlaganja „uputi odgovarajuće poruke liderima ’petorke‘“. Putin smatra da bi takav sastanak imao ogromnu ulogu u potrazi za kolektivnim odgovorima na trenutne izazove i pretnje. On je rekao da svetski lideri ne smeju da previde prve klice mržnje i antisemitizma i da treba da učine sve da zaštite svet.\n„Predlog je došao pravovremeno. Na kraju krajeva, ove godine obeležavamo ne samo 75. godišnjicu od završetka Drugog svetskog rata, već i 75. godišnjicu od osnivanja Ujedinjenih nacija i sasvim je moguće da je neophodna neka vrsta ’resetovanja‘, procena perspektiva same organizacije i Saveta bezbednosti, pošto postoje pitanja o kojima bi trebalo da se razgovara i potrebno je približiti stavove. Kada su se pobedničke zemlje u Drugom svetskom ratu okupile pre 75 godina, imale su uglavnom zajedničke poglede na to šta je svetsko zlo. Tada je to bio fašizam. Sada vidimo da postoje protivrečnosti u procenama i to uništava instituciju UN. Stoga bi bilo zanimljivo da se negde izvan organizacije ponovo okupi pet zemalja stalnih članica Saveta bezbednosti UN. Ovo je ideja koju bi trebalo razmotriti“, smatra Šatrov.\nPutinov predlog se povezuje sa problemima globalne strateške bezbednosti, o čemu je ruski predsednik govorio i prilikom svog poslednjeg obraćanja Federalnoj skupštini, gde je istakao da strateška pitanja globalne bezbednosti treba da reše strane legitimne nuklearne sile. To je posebno aktuelno pitanje u trenutku pojačanih tenzija između Rusije i SAD, „rezervisanog“ stava Kine o poništenom Sporazumu o raketama srednjeg i kratkog dometa i produženju ugovora o strateškom naoružanju START 3, koji ističe u februaru iduće godine i čija je dalja sudbina neizvesna, kao i trenja unutar „zapadne trojke“.\n„Predlog je verovatno umnogome bio neočekivan za svetsku zajednicu, ali s druge strane, bio je i predvidljiv u određenoj meri, jer se 2020. godine ne obeležava samo godišnjica velike pobede u Drugom svetskom ratu, već i jubilej UN , koje su proizvod država-pobednica tog rata. To što je Putin predložio da se u uslovima neviđene krize, u kojoj se našlo međunarodno pravo i sistem međunarodne regulacije, usaglase stavovi i okupe lideri pet zemalja osnivača UN, stalne članice Saveta bezbednosti, vrlo je ozbiljna inicijativa, u okviru koje se može stvoriti čitav niz zanimljivih projekata za formiranje novog svetskog poretka“, smatra ruski politikolog Aleksandar Konjkov.\nČlan Komiteta za spoljne poslove Državne dume Ruske Federacije Anton Morozov izjavio je da se odnosi Rusije sa Zapadom ne mogu nazvati pravom konfrontacijom, već korišćenjem metoda nelojalne konkurencije zapadnih partnera. Istovremeno postoje, smatra on, zajednički ciljevi u izgradnji jedinstvenog sistema bezbednosti, koji bi mogao da garantuje nekorišćenje oružja za masovno uništenje i koji bi isključio takve slučajeve.


Novak je veoma dobro krenuo i sa četiri poena vrlo lako došao do vođstva, a onda je nakon veoma dugog gema oduzeo servis kazahstanskom teniseru, pa potvrdio prednost (3:0). U tim trenucima predstavnik Srbije je rešavao razmene forhend dijagonalama, za šta Golubjev nije imao rešenje.\nSve se nastavilo kao po loju za drugog tenisera sveta, jer je na identičan način ponovo napravio brejk, pa je nakon 19 minuta vodio sa velikih i nedostižnih 4:0 za protivnika. Još četiri poena i još jedan gem doveli su Đokovića na korak od seta koji je on oberučke prihvatio posle samo 26 minuta igre (6:0).\nGolubjev se stegao, kao da se uplašio velike scene, a sve je to iskoristio Nole koji je obezbedio tri brejk lopte, a zatim unovčio poslednju za niz od osam gemova. Sve što je Novak radio, izgledalo je perfektno, pa je i potvrda vrlo brzo došla (3:0), tako da nije dolazilo u pitanje osvajanje drugog seta.\nAko je negde, nekada, pisao recept za savršen ritern, onda ga je Novak uzeo i primenio na Golubjevu koji nije smeo da pogreši pri prvom, jer mu na drugom servisu odmah sledi kazna, pa je već tada u nizu bilo deset, a onda i 11 gemova (5:0). Kazahstanac je konačno sačuvao svoj servis, ali je isto uradio i Nole, te prišao na set od pobede.\nĐoković je do petog gema u trećem setu bio siguran na svom servisu, ali je na svoje servis gemova bio dobar i Golubjev koji se dosta uozbiljio i počeo da igra na svom standardnom nivou, tako da nije bilo brejkova. Osećalo se da će Golubjev pokleknuti i podlegnuti pritisku, što se i desilo u devetom gemu, pa je Novak servirao za drugu rundu.\nOn je to veoma lako rešio u svoju korist, pa će se za treće kolo boriti protiv Čeha Radeka Štepaneka koji je bio bolji od od Pabla Kuevasa iz Urugvaja sa 6:2, 6:4, 6:4.


Onlajn samit G20, 20. novembar 2020.\nTokom dvodnevnog virtuelnog samita, čiji je domaćin bila Saudijska Arabija, lideri grupe najrazvijenijih zemalja sveta (G20) izašli su sa jedinstvenim stavom o izazovima koji su predstoje u borbi protiv pandemije.\n"Mobilizovali smo resurse za zadovoljavanje neposrednih potreba za finansiranjem globalnog zdravstva kako bismo podržali istraživanje, razvoj, proizvodnju i distribuciju sigurne i efikasne terapije i vakcine protiv COVID-19", naveli su u izjavi posle samita lideri G20.\nSaudijski kralj Salman rekao da je "duh saradnje sada potreban više nego ikad da bi se svet suočio sa uticajem pandemije i stvorio prosperitetnu budućnost za ljude celog sveta".\nLideri G20 su naveli da "u potpunosti podržavaju" mehanizme koje je uspostavila Svetska zdravstvena organizacija (SZO) u borbi protiv epidemije korona virusa, a koja podrazumeva da vakcina ne bude samo pristupačna najbogatijim zemljama.\nAktuelni američki predsednik Donald Tramp (Trump) kratko se pojavio u uvodnoj sesiji, pohvalivši postignuća svoje administracije u borbi protiv korona virusa.\nTramp je branio i svoju odluku o povlačenju SAD iz medjunarodnog sporazuma o klimatskim promenama, rekavši da je "nepravedan i neobjektivan".\nG20 u saopštenju nije usvojila konsenzus o klimatskim promenama, ponovivši podršku za rešavanje "hitnih" ekoloških izazova.


Radovan Višković novi mandatar Vlade Srpske – Visegradlive.com\nHome / BIH / Republika Srpska / Politika RS / Izbori / Izbori 2018 / Radovan Višković novi mandatar Vlade Srpske\n20. Novembra 2018.\tIzbori 2018, Politika RS 78 Views\n“Došlo je vrijeme da formiramo Vladu. Obavljen je čitav niz konsultacija, s obzirom da znamo stavove naših kolaicionih partnera, predlažem Viškovića za mandatara”, rekla je predsjednica Republike Srpske Željka Cvijanović.\n“Višković je mnogo godina sastavni dio jednog velikog tima, zahvalna sam mu na dobroj saradnji, kao šefa kluba SNSD-a u parlamentu Srpske. Moram reći da očekujem od nove Vlade da nastavi sa pozitivnim trendovima koje smo ostvarili u prethodnom periodu. Ovo je vrijeme stabilnosti, naša Republika i institucije su stabilne.”, istakla je predsjednica Srpske.\nVišković osim političkog staža kroz tri mandata u Narodnoj skupštini Republike Srpske, ima i značajno iskustvo iz privrede, gdje trenutno obavlja dužnost izvršnog sekretara za saobraćaj u kompaniji “Boksit” Milići.\nPrevious ZAVRŠEN PRVI KRUG GLASANJA GENERALNA SKUPŠTINA INTERPOLA: Kosovo bez podrške, određena pauza od 20 minuta što predstavlja kršenje svih pravila\nNext Kosovo nije primljeno u Interpol\nMićo Mićić isključen iz SDS-a\nOMLADINCI IZ 6 STRANAKA U ZAJEDNIČKOJ AKCIJI Sve zakuvao mladić koji je odbornike častio kafom\nU Banjaluci je kasno večeras završena vanredna sjednica Predsjedništva DNS-a na kojoj je za …\n10. Maja 2017.\t24,387


03.10.2020 u 14:53\nKoji svetski lideri su bili zaraženi korona virusom\nNjUJORK - Američki predsednik Donald Tramp poslednji je u nizu svetskih lidera koji su zaraženi korona virusom. Pozitivan rezultat na testu za Kovid 19 svrstava ga u društvo britanskog premijera Borisa Džonsona, predsednika Brazila Žaira Bolsonara i ruskog premijera Mihaila Mišustina. Džonson je bio je prvi svetski lider koji je u martu oboleo od korone. On je imao teške simptome i završio na intenzivnoj nezi gde je primao kiseonik, ali nije bio na respiratoru. Predsednik Belorusije Aleksandar Lukašenko saopštio je u julu da ima korona virus bez ikakvih simptoma. Koronu su preležali i predsednik Belorusije Aleksandar Lukašenko, kao i predsednik Gvatemale Alehandro Đamatei, predsednik Hondurasa Huan Orlando Hernandez. Privremena predsednica Bolivije Žanin Anjes takođe je\n26.10.2018 u 20:01\nBiznis lideri „Meken vorld grupe” u Beogradu\nBeograd postaje važna tačka na mapi kreativne industrije. Razgovor o budućnosti ove rastuće privredne grane okupio je vodeća imena iz sveta marketinga koji posluju u okviru evropskih i američkih Meken agencija. Na dvodnevnom skupu, prvi put održanom u Beogradu, razgovaralo se o izazovima koje pred marketing stavlja ubrzani tehnološki napredak, kao i uticaju lokalnih kultura na kampanje brendova. Srđan Šaper, osnivač I&F Meken Grupe i domaćin ovog skupa, ističe da je ovo bila prilika za razmenu iskustava i mišljenja o budućnosti marketinga. „Ovaj sastanak je važan ne samo jer stavlja Beograd na mapu svetske marketinške scene, već i pomaže razvoj kreativne industrije u Srbiji i regionu. U Srbiji kreativna industrija već učestvuje sa 7 odsto BDP i zapošljava na desetine hiljada ljudi. Digitalizacija je kreativnoj industriji dala\n09.01.2018 u 14:52\nPapa Franja, nemačka kancelarka Angela Merkel i francuski predsednik Emanuel Makron najpopularniji su lideri u svetu, a u Srbiji - predsednik Rusije Vladimir Putin, pokazala je međunarodna studija „End of year, svetski lideri”, Medijum Galupa, u kojoj je učesnicima istraživanja ponuđeno 12 imena svetskih lidera na rangiranje. Povoljno mišljenje o Putinu ima 81 odsto ispitanika u Srbiji, a sledi ga predsednik Kine Si Đinping sa 61 odsto, dok je na trećem mestu Merkelova sa 38 odsto, navodi se u studiji koja je Tanjugu dostavljena iz Medijum Galupa. Američki predsednik Donald Tramp i njegov francuski kolega Emanuel Makron su na istom procentu - od 33 odsto građana Srbijer koji o njima imaju povoljno mišljenje. Ispitanici su, inače, odgovarali na pitanje da li imaju veoma povoljno,\n07.01.2018 u 19:11\nMolitveni doručak test za kosovske lidere\nPRIŠTINA – Molitveni doručak, koji se tradicionalno početkom februara održava u Vašingtonu, mogao bi biti svojevrsni test Amerike za tri kosovska lidera – Hašima Tačija, Ramuša Haradinaja i Kadrija Veseljija s obzirom na to da oni podržavaju inicijativu o opozivu odluke o formiranju Specijalnog suda. Specijalni sud formiran je krajem 2015. godine odlukom kosovskog parlamenta, a ambasadori SAD i Velike Britanije, kao i Delegacija EU u Prištini žestoko su se usprotivili inicijativi poslanika za opoziv odluke o formiranju tog suda. Ambasador SAD je upozorio da bi to moglo da znači povratak Prištine u 90-te i međunarodnu izolaciju. Pozivajući se na izvore bliske vladajućoj Demokratskoj partiji Kosova, portal Ekspres piše da su poziv za Molitveni doručak već dobili predsednik\n11.09.2017 u 15:57\nSupruga lidera Severne Koreje posle više meseci u javnosti\nNjUJORK – Supruga severnokorejskog predsednika Kim Džong Una pojavila se na proslavi u Pjongjangu, organizovanoj povodom uspešnog testiranja hidrogenske bombe, preneo je portal News.com.au. S obzirom na to da se retko viđa pored svog supruga, 27-godišnja Ri Sol Džu prilično je iznenadila javnost. Kim i Ri stajali su zajedno i sa publikom aplaudirali izvođačima koji su igrali i pevali patriotske pesme. Gospođa Ri se inače poslednji put u javnosti pojavila u decembru 2016. godine, naveo je portal. Gala banket organizovan je povodom testiranja hidrogenske bombe, čija je detonacija bila toliko jaka, da je prouzrokovala zemljotres, a poklopio se i sa proslavom Dana državnosti. (Tanjug)


M. D. 31. oktobra 2016. 10:19\nKako prenosi FENA, ona je presudom Okružnog suda u Doboju proglašena krivom za ubistvo novorođene bebe u septembru 2011. i za podstrekivanje svoje mentalno zaostale kćerke Sanje na isto krivično delo.\nOdbrana je najavila žalbu ocenivši da sud nije najbolje protumačio pojedine aspekte odbrane koji se tiču ubistva, a imaju primedbe i za kvalifikaciju podstekivanja.\n„Izvršilac nije podstrekivan da izvrši krivično delo ubistvo nego čedomorstvo i ne može podstrekač odgovarati za to delo, to je konzistentan stav odbrane i mislimo da će odbrana u žalbenom postupku uspeti da s tim stajalištem prođe“, rekao je branilac optužene Branko Ristić.\nSanjin rođak Rade Bogojević, koji je otac jedne ubijwene bebe, ranije je osuđen na tri godine zatvora zbog obljube nad nemoćnim licem, a na osnovu sporazuma o priznanju. Identitet oca druge ubijene bebe nije poznat.\nTakođe na osnovu sporazuma o priznanju krivice, za isto krivično delo za koje je osuđen Bogojević, na šest meseci zatvora osuđeni su Žarko Cvijetić iz Skugrića kod Modriče i Vid Janković iz Dugog Polja.


Povlačenjem Frontexa migranti prepušteni Mađarskoj – SLOBODNA VOJVODINA\n“Očekujem da Mađarska promeni politiku i da dozvoli ljudima da podnose zahteve za azil na njenoj teritoriji. Ne može agencija kao što je Fronteks da pomaže Mađarskoj u sprečavanju ljudi da dođu u Mađarsku ako ona ne poštuje osnovna prava migranata i zakone EU”, rekla je evropska komesarka za unutrašnja pitanja Ilva Johanson (Ylva Johansson).\n“Mađarska neće podleći pritisku promigrantskih snaga. Nastavićemo da branimo mađarski narod i granice zemlje i EU”, naveo je portparol mađarske Vlade Zoltan Kovač na Tviteru 28. januara.\nOn je tada izjavio da “nisu dobili puno pomoći od Fronteksa, ali da deluje da Brisel želi da uzme i to malo što jesu dobili”.\nVlasti u Beogradu su inače bliske sa mađarskim premijerom Viktorom Orbanom, a predsednik Srbije Aleksandar Vučić rekao je tokom susreta sa Orbanom u maju da “mu ne pada na pamet” da govori bila šta loše o Mađarskoj i njenom premijeru da bi ga pohvalili u „belosvetskim novinama i televizijama“.


Goran Radosavljević - šta posle korone | Nova Ekonomija\nUkoliko se do leta ukine vanredno stanje i život počne da se vraća u normalu, očekuje nas dug period oporavka. To je trenutak da se definiše druga grupa mera koje su potrebne da bi privreda izašla iz krize nakon prestanka vanrednog stanja. Ključan element u definisanju ovih mera biće dužina trajanja pandemije i veličina pada privrede tokom tog perioda.\nNa osnovu raspoloživih podataka, procene su da će svetska ekonomija ući u recesiju i imati pad privredne aktivnosti od oko 3% u 2020. godini (izvor: MMF). Očekuje se da će gotovo sve zemlje G20 imati pad privredne aktivnosti u 2020. godini.\nProcenjuje se da će pad u SAD biti oko 5,9%, EU 7,1% (Nemačka 7%, Francuska 7,2%, Italija 9,1%, Španija 8%), Rusiji 5,5% i Turskoj 3% itd. Jedini rast se u ovom trenutku očekuje u Kini, oko 1,2%, što je daleko ispod očekivanih 5,9% kolika je bila projekcija pre samo tri meseca i Indiji 1,9%.\nSvakako, treba imati u vidu da su ove projekcije urađene na osnovu podataka raspoloživih sredinom aprila 2020. Verujemo da će prognoze biti još lošije u narednim nedeljama kako se pandemija bude dalje produbljivala.\nDrugi element za utvrđivanje mera biće efikasnost ekonomske politike tokom trajanja pandemije. Ako su mere u tom periodu bile dobro ciljane, ako su pomogle da preduzeće “prežive”, da ne bude masovnih otpuštanja i velikih oscilacija u poslovanju, biće potrebno manje vremena da se privreda vrati na održivu putanju rasta.\nMere koje su potrebne nakon pandemije pre svega treba da budu usmerene na podsticaj privrednog rasta. One treba da obuhvataju sve sektore bez obzira na to u kojoj su meri pogođeni krizom, uz dodatne mere za sektore koji su u potpunosti devastirani krizom (putnički saobračaj, turizam, ugostiteljstvo i dr). Naravno, mere će biti moguće definisati tek kada se stekne uvid u sve posledice koje će kriza prouzrokovati.\nS obzirom na specifičnost krize koja je u toku, očekivanja privrede imaće veliki značaj. Jedan od zadataka države biće da na ta očekivanja adekvatno odgovori. U Srbiji mere kasne i taj prvi odgovor je bio nedovoljno dobar. Nadamo se da će u narednim koracima država biti efikasnija i odgovornija, a mere precizne i adekvatne. Samo na taj način moći ćemo bez većih posledica po privredu i društvo da prebrodimo ovaj period.


Puno ime Karles Pujol Saforkada\nNadimak Puji, Tarzan\n13. april 1978.\nLa Pobla de Segur ( Španija)\n1995—1997 La Pobla de Segur\n1999—2014 Real Madrid B\nReal Madrid 89 (6)\n2001— Španija U17\nKatalonija 03 (0)\nSrebro 2000. Sidnej Španija\nZlato 2008. Austrija/Švajcarska Španija\nBronza 2009. Južna Afrika Španija\nKarles Pujol Saforkada (katal. Carles Puyol i Saforcada, La Pobla de Segur, 13. april 1978) je katalonski fudbaler koji trenutno nastupa za Barselonu i špansku reprezentaciju. Igra na poziciji centralnog defanzivnog igrača, mada po potrebi može da pokriva sve pozicije odbrane. Od 2004. godine kapiten je Barselone, posle povlačenja Lius Enrikea iz fudbala.\nFudbal je počeo da igra u svom lokalnom klubu La Pobla de Segur i to kao golman. Posle povrede ramena, prebacio se na poziciju napadača. Godine 1995. Pujol prelazi u podmaladak Barselone i prebacuje se na poziciju defanzivnog veznog igrača. Godine 1997. je prekomponovan u Barselonu B, gde igra na desnoj odbrambenoj poziciji.\nGodine 1999. tadašnji trener Barselone Luj Van Gal ga promoviše u prvi tim. Debitantski me za prvi tim Barselone odigrao je 2. oktobra 1999. godine protiv Valjadolida. Krajem sezone 2003/04. po povlačenju Luis Enrikea iz fudbala postao je kapiten kluba. Za Barselonu je odigrao preko 450 utakmica u svim takmičenjima, čime je treći igrač po broju ukupno odigranih mečeva za katalonski tim.\nDana 30. oktobra 2009. produžio je ugovor sa čelnicima Barselone na još tri sezone uz klauzulu za obeštećenje od 10 miliona evra. Igrajući 11 sezona za Barselonu osvojio je isto toliko trofeja, od čega tri titule prvaka Španije i dve titule prvaka Evrope, 2006. i 2009. godine.\nZa reprezentaciju je debitovao 15. novembra 2000. godine protiv Holandije. za reprezentaciju je nastupao na Olimpijskim igrama 2000. Svetskim prvenstvima 2002., 2006. godine, na evropskim prvenstvima 2004. i 2008. godine, kao i Kupu konfederacija 2009. Osvojio je prvenstvo Evrope sa Španijom 2008. godine i tad je svrstan u najbolji tim prvenstva. Ima i srebro sa Olimpijskih igara 2000. godine.\nDana 28. decembra 2001. debitovao je i za reprezentaciju Katalonije u meču protiv Čilea.\nProfil sa Barseloninog sajta\nU Wikimedijinoj ostavi nalazi se članak na temu: Carles Puyol\nOva stranica je zadnji put izmijenjena 23:32, 17 maj 2020.


Novi spot: ZAA - Just Me - Dan u Beogradu\nNaslovna » Izlasci » Muzika » Novi albumi » Novi spot: ZAA – Just Me\nAh Neša 17. april 2012. Novi albumi Postavite komentar\nNa rođendan prvog velikana filmske umetnosti, Čarlija Čaplina (16. april 1889 – 25. decembar 1977.), bend ZAA objavio je novi spot za pesmu „Just me“. Upravo je Čaplinov lik lajtmotiv ovog videa koji najavljuje EP „Foot By Foot“ sa pet pesama koji će uskoro biti objavljen.\nSpot je režirala Una Škandro, a učestvuju glumci kruševačkog pozorišta Marija Gašić Gajić, Nikola Pantović i Bojan Veljović.\nBend ZAA je veoma koncertno aktivan. Narednog vikenda nastupiće na Pung art festivalu u Sloveniji, u Zagrebu i Banjaluci a posle toga slede svirke na Trenchtown festivlu, u Kovačici, Somboru i na NGOM festivalu u Prizrenu. (danubeogradu.rs)\nTagovidub muzika novi albumi reggae ska zaa\nPrethodni Marvenkol (Marwencol)\nSledeći Priče o Beogradu: Ovako se živelo


Desant na Niš - Rastislav Dinić - Peščanik\nU Nišu je desetog aprila u organizaciji inicijative „Ne damo niški aerodrom“ održan protest protiv „poklanjanja“ niškog aerodroma republičkim vlastima. Protest je održan ispred gradske skupštine i protekao je mirno i dostojanstveno. Građani su imali prilike da izraze svoje mišljenje o odluci gradskog veća, kao i da o njoj glasaju. Skoro jednoglasno okupljeni su se izjasnili protiv ove odluke.\nO volji građana iskazanoj na ovom protestu nisu se izjasnili ni gradsko veće, o čijoj su odluci građani glasali, niti odbornici skuštine grada Niša iz redova vladajuće koalicije, kojima je poruka okupljenih građana primarno bila upućena. (Gradska skupština je, nakon stranačkog sastanka u Beogradu, otkazala svoje zasedanje, prethodno zakazano za utorak). Očekivano, umesto insititucija lokalne samouprave oglasio se nelegitimno izabrani predsednik, insinuirajući da su učesnici protesta pijani zgubidani koji imaju vremena da se „vesele“ dok pošten svet radi. Još jedna u nizu uvreda koje je uputio na račun Nišlija.\nAtmosfera u Nišu je kao pred desant okupacionih snaga. Nelegitimno izabrani predsednik je već najavio da će ubrzo doći u Niš da građanima ovog grada „objasni“ situaciju oko aerodroma, ali se tačan datum ove operacije, da ne kažemo dana D, još uvek brižljivo krije od javnosti. Kako to obično biva u sličnim slučajevima, očekuje se da će tom prilikom u Niš doći i brojni autobusi puni predsednikovih obožavatelja iz drugih krajeva Srbije. Paralelno sa pripremama za ovu posetu pojačavaju se pritisci na najprofesionalniji medij južno od Beograda, portal Južne vesti, koji redovno, detaljno i objektivno izveštava o aferi aerodrom.\nKako smo se našli u situaciji da se poseta predsednika države (pa makar i nelegitimno izabranog) trećem najvećem gradu u zemlji priprema kao desant? Da bismo ovo shvatili treba se još jednom podsetiti osnovnih metoda vladanja aktuelnog režima. Prvo, koncentracija moći u rukama jednog čoveka pregazila je sve nivoe podele vlasti. Personalni režim ne trpi konkurenciju, čak ni u okviru sopstvene stranke. Zato u Nišu nema nikoga iz gradskih vlasti ko bi građanima mogao da „objasni“ odluku tih istih gradskih vlasti, nego to umesto njih mora da čini nelegitimno izabrani predsednik.\nDrugo, populistički režim, koji po definiciji poriče svaki politički i društveni pluralizam, nije u stanju da izađe na kraj sa konfliktima interesa, koji su inače normalan i uobičajeni deo demokratske politike. Sasvim je normalno da će ponekad interesi lokalnih samouprava doći u sukob sa interesima republičkih vlasti; to samo po sebi nije ništa strašno i zato imamo insitutucije kroz koje se ovaj sukob može na mirne načine artikulisati i razrešiti. Ali kada su ove institucije pregažene i pretvorene u fasadu ličnog režima jednog čoveka, one više nisu u stanju da rade ono što bi trebalo da rade. Takozvana stabilokratija ne samo da nije stabilna, već naprotiv, dovodi do eskalacije sukoba, jer svako suprotstavljanje volji vlastodršca tretira kao mali rat. Protivnici se ne mogu tretirati kao sugrađani koji zastupaju drugačije interese, nego moraju biti pretvoreni u neprijatelje. Kada nelegitimno izabrani predsednik kaže da oni u Nišu „neće državu Srbiju“, on igra na oprobani populistički recept politike identiteta – svako ko se suprotstavi njegovoj odluci suprotstavlja se Srbiji samoj.\nAli Nišlije dobro znaju kako stvari zaista stoje. Oni se ne bune protiv države Srbije, već za to da budu tretirani kao punopravni građani ove države, sa pravom na lokalnu samoupravu i odlučivanje o sudbini svog grada. Nišlijama nisu potrebna nikakva „objašnjenja“, oni nisu ni glupi ni nepismeni. Potrebne su im informacije, naročito one koje se direktno tiču njihovih interesa i interesa njihovog grada – konkretno, informacije o tome da li se u tajnom ugovoru o koncesiji za beogradski aerodrom „Nikola Tesla“ pominje i niški aerodrom.\nTakođe, Nišlijama se ne može skrenuti pažnja otrcanim populističkim trikovima. Čak i da je legitimno izabran, predsednik republike nema ovlašćenja da donese odluku o „poklanjanju“ niškog aerodroma. Tu odluku ima prava da donese samo gradska skupština. Odbornici ove skupštine bi trebalo da imaju na umu da će predsednik doći i otići, a da će sutra oni morati da pogledaju u oči svoje sugrađane i da im polože račun o odluci koju su doneli. Zato bi trebalo dobro da razmisle o tome da li su spremni da glasaju protiv interesa sopstvenog grada.


Fotografija iz Srbije proglašena najlepšom na svetu - Novosti - Turistički svet\nFotografija iz Srbije proglašena najlepšom na svetu\nFotografija Čedomira Žarkovića koja prikazuje bigrene kade Stopića pećine, proglašena je najlepšom svetskom slobodnom fotografijom zaštićenog prirodnog dobra za 2016. godinu na međunarodnom foto-konkursu Vikimedije "Viki voli zemlju" (Wiki Loves Earth). Srbija je zauzela i 15. mesto, sa fotografijom Kanjona Rače Vladimira Mijailovića.\nDevet članova internacionalnog žirija biralo je najlepše od 270 fotografija koje su pobedile u 26 zemalja u UNESCO-vom projektu UNESCO Biosphere reserves.\nPobednik će biti nagrađen putem u Montreal, na Vikimedijinu najveću konferenciju "Wikimania", kоја će biti održana od 9. dо 13. avgusta 2017. godine.\nProjekat "Viki voli Zemlju" započela je Vikipedija na ukrajinskom jeziku 2013. godine, da bi se vrlo brzo proširio na ostale zemlje sveta gde postoje ogranci Zadužbine Vikimedija. Cilj projekta je, s jedne strane, fotografisati pod slobodnom licencom što više prirodnih spomenika, a sa druge strane, doprineti povećanju javne svesti o očuvanju prirode.\nU Srbiji se ovo nagradno takmičenje organizuje od 2014. godine, ali je ove godine oboren rekord prikupljanjem skoro 2.000 fotografija. Fotografije se dalje koriste za ilustraciju članaka na Vikipediji i drugim Viki projektima (Vikivesti, Vikiputovanja, Vikicitat...), ali i u sveopštoj nameni.\nKonkurs se realizuje u saradnji sa Zavodom za zaštitu prirode Srbije i Turističkoj organizaciji Srbije, u čijim će prostorijama u sredu, 30. novembra, od 18 sati biti održano svečano uručenje plakete pobedniku i proslava ove pobede.


U 2012. popis gazdinastava, prvi od 1960. godine - Bizlife.rs\nU 2012. popis gazdinastava, prvi od 1960. godine\n14:55 Beograd, 28/12/2011\nU Srbiji će od 1. oktobra do 15. decembra 2012. godine biti obavljen popis poljoprivrede, prvi od 1960. godine, koji je postao i međunarodna obaveza naše zemlje.\nPrema prvim rezultatima sprovedenog popisa stanovništva od 1. do 15. oktobra 2011. godine, koje je objavio Republički zavod za statistiku (RZS), u Srbiji ima oko 655.000 poljoprivrednih gazdinstava.\nPopis poljoprivrede treba da pokaže koliko se ljudi u Srbiji bavi poljoprivrednom proizvodnjom, kolika je korišćena poljoprivredna površina i stočni fond, kao i to u kakvom je stanju poljoprivredna mehanizacija i koliko ima poljoprivrednih objekata..\nPopis poljoprivrede je važan za evropske integracije Srbije i najbolji je način da se dobiju sveobuhvatne i precizne informacije koje će poslužiti kao osnova za buduće odluke u poljoprivredi.\nPoljoprivrednici će morati da odgovaraju na pitanja o strukturi poljoprivrednih gazdinastava, zemljištu koje poseduju, površini zemlje pod usevima, broju voćnih stabala, navodnjavanju, upotrebi mineralnih đubriva i broju stoke, sve do mehanizacije i radne snage.\nNa sajtu RZS-a navedeno je da će „na putu pristupanja Evropskoj uniji poljoprivreda Srbije morati da se prilagodi nizu propisa i standarda EU, koji će u velikoj meri izmeniti stanje u našoj poljoprivredi“, jer mimo znanja države neće biti moguća neoporezovana proizvodnja u „kućnoj radinosti“.\nObrazloženje zvaničnika RZS, zašto od 1960. godine do danas nije urađen popis u poljoprivredi, je da to nije urađeno najviše zbog nedostatka para tako da država od tada nema podatke o obradivoj površini i broju stočarskih gazdinstava, što i stranim i domaćim investitorima otežava posao, jer nemaju uvid u sve što država poseduje.\nPrvi popis u istoriji Srbije obavljen je 1834. godine, a po savremenoj metodologiji 1921. godine, dok je poslednji popis stanovništva obavljen od 1. do 15. aprila 2002, ne računajući onaj od 1. do 15. oktobra 2011. godine.\nRepublički zavod za statistiku Srbija


Ovo veštački kreirano drvo zapravo bi moglo da bude izvor zdravih namirnica usred gradske vreve.\nSa željom da kreiraju revoluciju na polju poljoprivrednog uzgoja u urbanim sredinama, grad Njujork i norveški studio Framlab su razvili projekat Glasir. Ovaj predlog vertikalnog uzgoja biljaka karakteriše konceptualni dizajn koji štedi prostor i omogućava postavljanje i u najgušćim gradskim sredinama.\nGlasir predstavlja spoj pametne tehnologije, senzora i održivih sistema poput solarnih panela i kolektora kišnice, kako bi se optimizovala proizvodnja povrća i pritom se minimalizovao štetan uticaj na okruženje.\nGlasir zauzima prostor na trotoaru manji od 1×1 metar u osnovi, kao i jedno omanje ulično stablo.\nNaziv Glasir nastao je po uzoru na natprirodno drvo iz norveške mitologije, a cilj njegovog stvaranja je odgovor na procene Svetske zdravstvene organizacije da će do 2025. godine polovina svetske populacije živeti u takozvanim “water stress” područjima, odnosno zonama koje imaju problem nedostatka slatke vode za ispunjenje ljudskih i ekoloških potreba.\nStudio Framlab razvio je Glasir kao odgovor na klimatske probleme zahvaljujući kojen bi se gradskim četvrtima obezbedili lokalni uzgoj svežih proizvode tokom čitave godine. Glasir je opremljen samoregulišućim sistemom, koji se grana poput drveta i zauzima na trotoaru prostor manji od 1×1 metar u osnovi, kao i jedno omanje ulično stablo.\nModuli za različite konfiguracije\nGlasir sistem se sastoji od deset osnovnih modula, od kojih su pet moduli rasta, tri su proizvodna, a dva pristupna modula. Svi moduli su međusobno povezani i šalju potrebne informacije jedni drugima, zahvaljujući veštačkoj inteligenciji. Senzori usmereni na zaštitu životne sredine, prate i procenjuju uslove na lokaciji, poput sunčevog zračenja, temperature i jačine vetra, sa ciljem optimizovanja uslova rasta, piše Inhabitat.\nKišnica se prikuplja, čuva i prečišćava pa zatim i koristi i za navodnjavanje u proizvodnim modulima.\nČitav sistem se može sastaviti u različitim konfiguracijama, kako bi se prilagodio potrebama zajednice kojoj služi. Svali modul sastoji se od integrisanog solarnog panela, elektromagnetskog konektora, CLT nosača, sistema za navodnjavanje, aeroponičnog sistema, panela od polikarbonata kao i aluminijumskog okvira.\nČisti vazduh kao i pravo drvo\nOsim što proizvodi hranu, Glasir je usmeren i na dodatno očuvanje životne sredine, te zahvaljujući fotonaponskim ćelijama stvara dovoljnu količinu energije za svoje potrebe. Osim toga, postoji i sistem za prikupljanje kišnice, koja se čuva i prečišćava pa zatim i koristi i za navodnjavanje u proizvodnim modulima. Spoljašnjost modula je obložena titanijum-oksidom koji pomaže u prečišćavanju vazduha od zagađivača.\n#drvo #farma #Framlab #Glasir #lokalna proizvodnja #poljoprivreda #vertikalni uzgoj


Penzionerske kartice za penzionere Bora, Kladova, Negotina i Majdanpeka od 13. avgusta | Radio Magnum 103 MHz\nHome / Bor / Penzionerske kartice za penzionere Bora, Kladova, Negotina i Majdanpeka od 13. avgusta\nPenzionerske kartice za penzionere Bora, Kladova, Negotina i Majdanpeka od 13. avgusta\nRepublički fond za penzijsko i invalidsko osiguranje obaveštava penzionere iz Bora, kao i penzionere iz Kladova, Negotina i Majdanpekada će od ponedeljka, 13. avgusta moći da preuzimaju svoje penzionerske kartice, svakog radnog dana od 8.00 do 15.00 časova.\nPenzioneri sa prebivalištem u Boru, preuzimaće svoje penzionerske kartice u Filijali RF PIO Bor, dok će penzioneri sa prebivalištem u Kladovu penzionerske kartice moći da preuzmu u Ispostavi Filijale Bor u Kladovu.\nPenzioneri Negotina preuzimaće penzionerske kartice u Ispostavi FilijaleBor u Negotinu, dok će penzioneri sa prebivalištem u Majdanpeku svoje penzionerske kartice preuzimati u Ispostavi Filijale Bor u Majdanpeku.\nSvim korisnicima neophodan je identifikacioni dokument (lična karta ili pasoš) da bi preuzeli karticu. Nakon izrade i raspodele penzionerskih kartica zatečenim korisnicima penzija, pristupiće se izradi penzionerskih kartica za nove korisnike, koji su uključeni u isplatu posle 26. februara 2018. godine. Porodični penzioneri, roditelji, staratelji i hranitelji prilikom dolaska po penzionersku karticu trebalo bi da ponesu poslednji ček od penzije, odnosno izveštaj korisnika iz banke.


Tijana Bogićević za svoj rođendan objavila spot za pesmu "U redu"\nNaslovna VESTI Tijana Bogićević za svoj rođendan objavila spot za pesmu “U redu”\nTijana Bogićević za svoj rođendan objavila spot za pesmu “U redu”\nTijana Bogićević 1. novembra napunila je 37 godina.\nFoto: Aleksandar Banjac\nOvaj rođendan ostaće joj u posebnom sećanju, ne samo po brojnim čestitkama i poklonima koji su joj stizali tokom celog dana, nego i po sjajnim reakcijama na njen novi -spot. Pevačica je baš na svoj “divan dan” obožavaocima podarila spot za numeru “U redu”. To je prvi od šest snimljenih video-klipova u okviru projekta “Čudo Live! Session”, kojim je odlučila da prezentuje pesme sa aktuelnog albuma u živom izvođenju. Ujedno, ovaj projekat je najava za njene koncerte i živa izvođenja albuma “Čudo”.\nTijana Bogićević u Njujorku snimila spot za pesmu „Nekako, nikako“\nPesmu “U redu” je napisao i komponovao Tijanin dugogodišnji saradnik i kum, Dušan Alagić.\n– Moj tim i ja odlučili smo da pesmama sa novog albuma, koje nemaju svoje “lajv” verzije, damo novi život, ujedno snimajući video-spotove za svaku od njih. Ovo je prilika da publika čuje šta ih očekuje na koncertima koje pripremamo. Prvi koncert biće u Novom Sadu i jedva čekam da vam otkrijem datum tog druženja sa publikom, kome se posebno radujem – kaže Tijana.\nPink pohvalila glas i pevanje Tijane Bogićević\nSnimanju u okviru “Čudo Live! Session” prisustvovali su i obožavaoci Tijane Bogićević, koji su pobedili u online akciji #TijanaCudo, gde su imali zadatak da na društvenim mrežama podele svoje trenutke dok slušaju pesme sa albuma “Čudo”.\nU redu da se setimo\nU redu je kad dođe nam dan\nUspomena lepih par\nNeka dobra muzika il’ naša stvar\nU redu da preseče me jednom u godini il’, eto, na dve\nTo da nikad nije bilo pre\nA ni posle, kako nama bilo je\nAli prošlo je\nI teškim lomom puklo sve\nTo ne zaboravlja se\nTi sad bi da vratiš mi se\nDa probamo sreću\nKaješ se, čovek si nov\nZnam, ali neću\nJer kad ostaviš me slomljenu\nOd laži umornu i bledu\nSve opraštam, ali nikad neće biti u redu\nU redu da se javimo u prolazu\nJer mali je grad\nI ne pošaljemo poruku ni tad\nJer prošlo je\nČudo Live! Session\nPrethodni članakLovefest Fire: Zvanično najbolji di-džej u 2018. Ilario Alicante 2. marta u Hangaru\nSledeći članakKako je nastala pesma “Bubamara”, duet Kneza i Leke\nBend “Mortal Kombat” objavio spot za pesmu “Zatvor”\n“Dođi” – Dino Merlin i Senidah imaju zajedničku pesmu\nBend “Benditi” podario najmlađima “Novogodišnji valcer”


Priveden Milorad Kosanović u Novom Sadu, verbalno napao inspektora zbog kazne za parking | Novosadski informativni portal 021\nU Gradskoj upravi su za 021.rs potvrdili da je u četvrtak napadnut inspektor, ne otkrivajući identitet napadača. Redakcija 021.rs pokušala je da kontaktira Kosanovića ali mu broj nije bio u funkciji.\nPrivođenje se dogodilo u dvorištu između Radničke 9 i Maksima Gorkog 8, kada je komunalni inspektor pisao prijave za nekoliko vozila koja su bila nepropisno parkirana na zelenoj površini. Među njima je bio i jedan džip, za koji se ispostavilo da ga vozi Kosanović, poznati fudbalski stručnjak, koji je vodio, između ostalog, Vojvodinu i Crvenu zvezdu.\nU Gradskoj upravi za 021.rs potvrđuju napad na komunalnog inspektora.\n"U Radničkoj ulici iza broja 9, oko 13.30 časova, prilikom vršenja redovnih aktivnosti postupajući komunalni inspektor je uočio više ostavljenih motornih vozila na javnoj zelenoj površini. Dok je obavljao službene radnje komunalni inspektor verbalno je napadnut od strane vlasnika jednog vozila. Kako bi neometano nastavio vršenje inspekcijskog nadzora inspektor je pozvao policiju čiji su pripadnici izašli na lice mesta i postupili u skladu sa njihovim nadležnostima", navode za 021.rs u Gradskoj upravi za inspekcijske poslove.\nKosanović je danas za beogradske medije rekao da "nikakvih problema nije imao, osim sa parking servisom".\n"Istina je da smo imali nesporazum zbog problema sa parkingom kod zgrade u kojoj stanujem. Taj problem nas muči zbog izgradnje novog objekta, pa automobile ostavljamo u dvorištu kod naše zgrade. I tada se nađe neko da gleda jesi li točkom nagazio travku. Mogu samo da kažem da su svi ljudi iz policije i gradskih nadležnih službi bili super korektni prema meni, da smo sve rešili, sve su razumeli tako da nema nekih afera ni problema", izjavio je Kosanović.\nKosanović je, inače, poznat po oštrim komentarima. Vodio je brojne klubove i najveći deo karijere proveo je u domaćem šampionatu. Ipak, najveće uspehe je postigao u Kini, gde je tri puta osvajao tamošnji šampionat, dva puta je trijumfovao u Superkupu Kine i jednom u kineskom FA Kupu. Bio je direktor u Vojvodini kada je klub 1989. godine osvojio svoju drugu titutlu šampiona države.\nNapadi i nasrtaji na gradske inspektore i komunalne milicionere u Novom Sadu nisu česti, ali se povremeno događaju i uglavnom počinioci dobijaju prekršajne prijave zbog napada na službeno lice.\nPolicija je ove nedelje već intervenisala zbog sukoba oko parking mesta. Početkom sedmice su reagovali u Pap Pavla, kada je došlo do vređenja i pretnji sekirom.\nNapomena: Tekst je izmenjen dodavanjem izjave koju je Milorad Kosanović dao za druge medije.\nAkcija protiv nepropisnog parkiranja na mesta namenjena osobama sa invaliditetom\ninspekcija\tparkiranje\tMilorad Kosanović


Messer i GIZ za učenike\nutorak, 01 Juli 2014 21:34\nU sklopu razvojnog projekta „Mogućnosti primjene plinova i praktična nastava u srednjim školama“ koje realizuje MESSER BH Gas d.o.o.i Deutsche Gesellschaft für Internationale Zusammenarbeit (GIZ) GmbH – Njemačka vladina razvojna agencija a po nalogu Saveznog ministarstva za privrednu saradnju Njemačke (BMZ) u okviru „develoPPP. de“ programa su potpisani Memorandumi o saradnji sa tri srednje škole s područja Gračanice i Petrova.\nKoordinatori projekta organizirali su sastanak sa predstavnicima srednjih škola sa područja Gračanice i Petrova, predstavnicima Pedagoških zavoda RS i Tuzlanskog kantona kao i predstavnicima općina. Riječ je o projektu čiji se jedan važan dio odnosi na praktično orijentiranu nastavu u srednjim školama iz oblasti plinova i njihove primjene, s ciljem da pored klasičnog načina nastavnog izlaganja na ovu temu, đaci dobiju aktualizirana znanja i praktična iskustva. Uz odobrenje nadležnih ministarstava obrazovanja u oba entiteta, u dvije bh. općine, Gračanica i Petrovo, takva probna praktična nastava će se održati tokom naredne školske godine.\nNa sastanku u Gračanici Sporazum o suradnji potpisali su generalni direktor Messer BH Gasa i\nJU Gimnazija „Dr. Mustafa Kamarić“ Gračanica- direktorica Minka Kurtović\nJU Srednjoškolski centar Petrovo - direktor Dušan Cvijanović\nJU Mješovita srednja škola Gračanica – direktor Osman Bukvić\nProjekat je vrlo pozitivno prihvaćen u školama koje su izabrane za implementaciju ovog vida nastave. Svi učesnici ovog sastanka su imali samo riječi hvale za ideju da se privreda uveže sa školom, da učestvuje u kreiranju nastave i na taj način da obrazovanje odgovori realnim potrebama poslodavaca i tržišta rada. Dogovoreno je da se s 15. augustom, dakle, prije početka nastave, krene u realizaciju projekta, tako što će ispred svake škole biti imenovane osobe za rad u radnoj grupi u narednom periodu. Sporazum o saradnji koji je potpisan krajem juna 2014. trajat će do 31. oktobra 2016.\nProjekat „Mogućnosti primjene plinova i praktično orijentirana nastava u srednjim školama“ sastavljen je i od mnogobrojnih edukacijskih seminara, kreativnih radionica i stručnih predavanja sa praktičnom osnovom koji će se kontinuirano održavati u trajanju od tri godine. Ukupna vrijednost projekta koja se odnosi na sve aktivnosti projekta iznosi maksimalno 283.299,39 eura.\nViše iz kategorije: « Željezničari u štrajku od 14.jula Blokada saobraćaja na GGM-u »


Velika konkurencija i pokušaj zauzimanja što većeg dela tržišta nagone kompanije za registrovanje domena i hosting servise na snižavanje cena usluga i stalno proširivanje liste besplatnih ponuda novim korisnicima. Najnoviji primer je firma Network Commerce koja od 20. septembra na svom novom sajtu DomainZero.com nudi uslugu besplatne registracije .com, .net ili .org domena.\nOva usluga kod drugih kompanija u proseku košta 70 dolara za dve godine, a DomainZero je prva među skoro 100 takvih firmi koja registraciju vrši besplatno. Postoji ograničenje da se može registrovati samo jedan domen po kompjuteru, a „Network Commerce“ će se „višestrukih“ korisnika čuvati koristeći „kolačiće“ (cookies) i softver za proveru IP adresa. Novi vlasnici domena nemaju nikakvu obavezu da na svom sajtu drže reklame ove kompanije i jedina „kvaka“ je u dobrovoljnoj (besplatnoj) pretplati na čak 18 email-biltena. Teme koje bilteni pokrivaju su vrlo različite, od e-commerca do saveta stručnjaka za veze (ljubavne).\nNa ovako dobijenom domenu korisnici mogu da postave sajt, ali i da novu adresu usmere na već postojeću prezentaciju. Tu je i email adresa sa redirekcijom u bilo koje „sanduče“.\nUvođenjem ovakve usluge, Network Commerce žele da prestignu konkurente NameZero.com i NameDemo.com koji takođe nude besplatnu registraciju, ali i obavezu prikazivanja reklamnih banera na sajtu korisnika. Network Commerce ostavljaju i mogućnost kasnije registracije domena kod neke druge kompanije, i u tom slučaju korisnik plaća 20 dolara za „prelaz“.\nOva kompanija smatra da će novim servisom privući veliki broj vlasnika malih preduzeća, koji će zatim koristiti njihove e-commerce usluge od kojih su neke besplatne, a za neke treba platiti.


Evropski parlament glasao za zabranu jednokratne plastike od 2021.\nEvropski parlament (EP) je izglasao nacrte planova za zabranu plastičnih proizvoda za jednokratnu upotrebu, kao što su tanjiri, escajg, slamčice, držači za balone i štapići za uši, od 2021. godine, a mere obuhvataju i smanjenje upotrebe plastičnih predmeta za koje ne postoji alternativa.\nEvropski poslanici su proširili listu jednokratnih plastičnih proizvoda koji će biti zabranjeni na tržištu EU od 2021. godine, koja sad sadrži i proizvode od okso-biorazgradive plastike poput kesa i ambalaže, kao i ambalažu za brzu hranu od ekspandiranog polistirena.\nDruge vrste plastičnih proizvoda poput plastičnih flaša moraće da se odvojeno prikupljaju i recikliraju po stopi od 90% do 2025. godine.\nEvropski poslanici usvojili su i mere za otpad od duvanskih proizvoda, posebno filtere za cigarete koji sadrže plastiku, čija će upotreba morati da bude smanjena za 50% do 2025. godine i 80% do 2030. godine.\nJedan opušak može da zagadi između 500 i 1.000 litara vode, a kada se baci na kopno, njegova razgradnja može da traje i 12 godina. Opušci su drugi po redu zagađivač među jednokratnim plastičnim proizvodina, a prema usvojenim nacrtima planova, članice EU moraće da obezbede da duvanske kompanije pokriju troškove prikupljanja ovog otpada, uključujući troškove transporta, tretmana i prikupljanja.\nJedan opušak može da zagadi između 500 i 1.000 litara vode\nIsto važi i za proizvođače opreme za ribolov koja sadrži plastiku, koji će morati da daju doprinos dostizanju ciljane stope recikliranja. Članice EU moraće da obezbede godišnje prikupljanje najmanje 50% izgubljenih i odbačenih ribarskih mreža koje sadrže plastiku, a cilj je da se dostigne stopa recikliranja od najmanje 15% do 2025. godine. Ribarske mreže predstavljaju 27% otpada na obalama Evrope.\nEP treba da započne pregovore sa Savetom EU u novembru sa ciljem usvajanje direktive o plastici za jednokratnu upotrebu.\nJednom odbačena, plastika ima ekonomski uticaj koji se ne meri samo izgubljenom vrednošću materijala, već i troškovima čišćenja i gubicima u sektorima turizma, ribarstva i transporta.\nProcenjuje se da će troškovi ekološke štete koja se pripisuje zagađenju plastikom u Evropi dostići 22 milijarde evra do 2030. godine.\nTagovi: Evropska komisija, Evropski parlament, plastika za jednokratnu upotrebu\nPočetna » Vesti » Otpad » Evropski parlament glasao za zabranu jednokratne plastike od 2021.


Adžem uoči utakmice sa Slobodom: Želimo pobjedu bez primljenog pogotka - Index.ba\nAdžem uoči utakmice sa Slobodom: Želimo pobjedu bez primljenog pogotka\nŽeljezničar će sutra u okviru prve utakmice polufinala Kupa BiH dočekati ekipu Slobode. Trener plavih Admir Adžem rekao je kako očekuje ntešku i tvrdu utakmicu, a priželjkuje pobjedu bez primljenog pogotka:\n“Svjesni smo da će biti teška utakmica jer se Sloboda pokazala kao čvrst protivnik. Pobijedili smo ih već sa 1:0 tako da očekujemo tešku i tvrdu utakmicu. Kup je specifično takmičenje, igraju se dvije utakmice i želimo ostvariti pobjedu, po mogućnosti bez primljenog gola. Imali smo malo vremena za oporavak od utakmice sa Širokim, no iskoristili smo ga maksimalno kako bi se igrači oporavili za ovu sutrašnju utakmicu”, rekao je Adžem, dodavši da Željo želi osvojiti trofeje i u Kupu i u prvenstvu.\n“Dva različita takmičenja su prvenstvo i Kup, mi želimo osvojiti oba trofeja, fokusirani smo na Slobodu, želimo napraviti dobar rezultat i nakon toga ćemo razmišljati o derbiju sa Sarajevom”, rekao je Adžem.\n“Na neko vrijeme smo izgubili Sinišu Stevanovića, ali nije najgore što smo mislili. Za mjesec će se vratiti u sastav. Jovan Blagojević trenira sedam dana tako da možemo očekivati da nam pomogne u sljedećoj utakmici, u kolikom obimu vidjećemo. Sigurno da nije spreman za 90 minuta. Također je rekao da će neke umorne igrače promijeniti, ali da očekuje da ovi drugi koji dobiju šansu da daju sve od sebe da Željo ostvari pozitivan rezultat protiv Slobode.\nUtakmica sa Slobodom igra se u srijedu u 18 sati.\nPrethodni članakOdbijena garancija za kreditno zaduženje za Blok 7 TE Tuzla, upitna i budućnost rudnika Kreka\nNaredni članakNefrolozi iz Tunisa, Libije i Alžira će učestvovati na 4. Mediteranskom nefrološkom kongresu u Mostaru


Prvo zasedanja Komisije za saradnju Narodne skupštine Republike Srbije i Narodne skupštine Republike Srpske biće održano u petak, 28. februara u Skupštini Srbije, a zasedanje će uvodnim izlaganjem otvoriti predsednica Narodne skupštine Republike Srbije Maja Gojković i predsednik Narodne skupštine Republike Srpske Nedeljko Čubrilović.\nPredsednica Narodne skupštine Maja Gojković sazvala je, na zahtev 101 narodnog poslanika, Dvadeset sedmo vanredno zasedanje Narodne skupštine u Jedanaestom sazivu, za četvrtak 27. februara 2020. godine, u 11.00 časova.\n38. sednica Odbora za odbranu i unutrašnje poslove\nNa sednici održanoj 27. februara članovi Odbora za odbranu i unutrašnje poslove razmotrili su Predlog zakona o izmeni Zakona o oružju i municiji, koji su podneli narodni poslanici Marijan Rističević, Đorđe Komlenski i Bojan Torbica.\nNa sednici, održanoj 27. februara, članovi Odbora razmotrili su Predlog zakona o potvrđivanju Protokola o izmenama i dopunama Konvencije o zaštiti lica u odnosu na automatsku obradu ličnih podataka, koji je podnela Vlada, u načelu.\nČlanovi Odbora za finansije, republički budžet i kontrolu trošenja javnih sredstava su, na sednici od 27. februara, razmotrili Predlog zakona o igrama na sreću u pojedinostima.


RTS :: Otvoren festival novih medija – "Play UK"\nTehnologija Otvoren festival novih medija – "Play UK"\nčetvrtak, 23. jan 2020, 16:37 -> 19:30\nU Muzeju primenjene umetnosti otvoren je regionalni festival novih medija "Play UK" koji postavlja pitanje da li su video igre umetnost? Na samom otvaranju publika je imala priliku da se upozna sa radom umetničkog kolektiva „Blest Teori“ koji eksperimentiše sa interaktivnom umetnošću.\nU Beogradu se od 20. do 26. januara, na tri lokacije, održava festival "Play UK" – program Britanskog saveta, koji se u ovom izdanju fokusira na video igre, gejming kulturu, a zvanično otvaranje manifestacije održano je u Muzeju primenjene umetnosti.\n„Blest teori“ stvara interaktivnu umetnost radi istraživanja društvenih i političkih pitanja, postavljajući publiku u središte svog rada. Njihov doprinos festivalu je Gift aplikacija za mobilne telefone koja je povezana sa Muzejom primenjenih umetnosti i izložbom „Moda u modernoj Srbiji“ kustoskinje Draginje Maskareli.\n„Aplikacija pruža priliku ljudima da urade nešto za nekoga koga vole ili do koga im je stalo. Na telefonu možete napraviti fotografiju, snimiti poruku i poslati je kao poklon preko interneta. Kada osoba primi poklon, može ga otvoriti gde god da se nalazi na svetu, a može i otići u muzej i naučiti nešto o objektima koje im je ta osoba poslala“, objašnjava Ju Rou Far.\nU poređenju sa postavljanjem fotografija na društvene mreže, Gift aplikacija poziva na ličnije iskustvo jer posetioci pažljivo istražuju muzej, tražeći objekte koji imaju značenje za njih i osobu kojoj će poslati poklon. U nastavuku festivala publika će imati priliku da poseti jedinstvenu izložbu u Kulturnom centru „Grad“, koja obuhvata brojne nove i već poznate video igre, kao i niz interaktivnih igara na otvorenom.\n„Jedan deo festivala obuhvata brojna predavanja i radionice koje će držati izumitelji igrica, dok je drugi deo namenjen i gejmerima i onima koji to nisu jer pokazuje šta su igre i šta mogu da ponude, navodi kustos Endrju Djus.\nDirektorka Britanskog saveta za Srbiju, Kler Sirs, rekla je da ima dvostruko zadovoljstvo da otvori briljantan inovativan i zanimljiv događaj koji je prva manifestacija tog tipa u 2020. godini.\n„Ova godina je za nas posebna, jer u njoj slavimo 80 godina poslovanja u Srbiji“, naglašava Kler Sirs.\nRebeka Fabrici iz Ambasade Velike Britanije u Beogradu napominje je da se na Festivalu susreću film, dizajn, umetnost i gejming.\n„Prošle godine je svaki treći stanovnik naše planete uživao u britanskim gejming aplikacijama. Procenjuje se da gejming tržište u Britaniji vredi više od filmskog i muzičkog tržišta zajedno“, dodaje Fabrici.\nDirektorka Muzeja Ljiljana Miletić Abramović napomenula je da Festival deo izložbe „Moda u modernoj Srbiji“.\nFestival "Play UK 2020" Britanski savet organizuje u partnerstvu sa „Nordeusom“ i Asocijacijom industrije video igara Srbije.\nViše od 50 kreativaca, koji se bave gejmingom iz Srbije i 30 iz regiona Zapadnog Balkana učestvovaće u radionicama i predavanjima, koje će voditi istaknuti profesionalci britanskih indi gejming studija.\nU Nordeus habu oni će od 20. do 24. januara razvijati svoje veštine i upoznati se sa nanovijim trendovima u gejmingu u Velikoj Britaniji.\nFestival će činiti brojni susreti i razmene iskustava kreativaca koji stvaraju u ovoj oblasti, a širu publiku očekuje zanimljiv program u okviru izložbe video igara, koji će pokazati umetničku stranu gejminga i, naravno, pružiti vrhunsku zabavu.\nIzložba video igara će se održavati u Kulturnom centru „Grad“ od 24. do 26. januara. Interaktivnu kolekciju zanimljivih i uzbudljivih igara koje dolaze iz Velike Britanije će postaviti dvojica škotskih kustosa, čuvenih u svetu digitalnih igara.\n„Teslin autopilot“ u deliću sekunde spasao osam života\nVeštačka inteligencija uskoro u borbi protiv lažnih vesti


COI | Izvještaj o radu\nUputstvo o načinu popunjavanja elektronskog finansijskog izvještaja\nZakon o sukobu interesa - br.13/02\nKomisija za odlučivanje o sukobu interesa osnovana je Zakonom o izmjenama i dopunama Zakona o sukobu interesa u institucijama vlasti Bosne i Hercegovine ("Službeni glasnik BiH", broj 87/13). Komisija se sastoji od devet članova, od kojih su po tri člana iz Predstavničkog doma i Doma naroda Parlamentarne skupštine Bosne i Hercegovine, te direktor i dva zamjenika direktora Agencije za prevenciju korupcije i koordinaciju borbe protiv korupcije koji su članovi Komisije prema položaju. Predsjednik Komisije mora biti poslanik - delegat iz opozicionih stranaka. Članove Komisije imenuju oba doma Parlamentarne skupštine BiH na prijedlog Zajedničkog kolegija oba doma Parlamentarne skupštine BiH. Mandat članova Komisije poslanika i delegata traje koliko i saziv Parlamentarne skupštine BiH koja ih imenuje. Član Komisije koji je poslanik - delegat može biti ponovo imenovan najviše jednom.


Predsednica Vlade Ana Brnabić na "Sremskoj kulenijadi" u Erdeviku | Moj grad SM\nNaslovna SREM ŠID Predsednica Vlade Ana Brnabić na “Sremskoj kulenijadi” u Erdeviku\nPredsednica Vlade Ana Brnabić na “Sremskoj kulenijadi” u Erdeviku\nPredsednica Vlade Republike Srbije, Ana Brnabić, izjavila je danas tokom svoje posete Erdeviku, da je najlepši deo njenog posla da putuje po našoj zemlji i da razgovara sa njenim građanima.\nAna Brnabić je posetila “Sremsku kulenijadu” u selu Erdeviku i za medije izjavila da je videla nove crkve koje se grade, škole, dečje vrtiće, razgovarala sa meštanima o tome i da dobro zna šta je sve to potrebno da bi se poboljšao kvalitet života svih naših građana.\nOvu manifestaciju posetio je i Ministar unutrašnjih poslova Aleksandar Vulin koji je izjavio da je potrebno da se izvrši imunizacija što većeg broja ljudi kako bi se ljudi opustili u uživali u manifestacijama poput “Sremske kulenijade”.\nDomaćin im je bio predsednik opštine Šid, Zoran Semenović, koji im je poželeo dobrodošlicu.\nPrethodni tekstAna Brnabić i Branislav Nedimović posetili su danas Bešenovo i Velike Radince\nSledeći tekstVečeras koncert “Pesmom na put oko sveta” u Lapidarijumu


Humanost u Kozarskoj Dubici: “Slatkiši za osmjeh” i “Dubičani daruju od srca” | Banjaluka.net\nHumanost u Kozarskoj Dubici: “Slatkiši za osmjeh” i “Dubičani daruju od srca”\nUdruženje roditelja djece i omladine sa posebnim potrebama “Rastimo zajedno” iz Kozarske Dubice pokrenulo je humanitarnu akciju pod nazivom “Slatkiši za osmjeh” koja će trajati do 31. januara 2016. godine.\nPredsjednik Udruženja Gordana Slavnić pozvala je sugrađane da učestvuju u sakupljanju slatkiša, grickalica i sokova za djecu sa posebnim potrebama.\n– U “Tropiku” i diskontu “Simil” u Kozarskoj Dubuci postavljene su korpe, a naši sugrađani koji imaju mogućnosti moći će darovati slatkiše, grickalice i sokove za djecu sa posebnim potrebama iz Udruženja “Rastimo zajedno”- rekla je Slavnićeva.\nU Udruženju mladih “Una” iz Kozarske Dubice istovremeno realizuje humanitarnu akciju “Dubičani daruju od srca” kojom žele da uljepšaju novogodišnje praznike najmlađim Dubičanima u stanju socijalne potrebe.\nCilj članova tog udruženja je da novogodišnjim paketićima daruju djecu od šest do 10 godina iz socijalno-ugroženih porodica.\n– Svi naši sugrađani koji se žele uključiti u akciju mogu paketiće dostaviti u prostorije udruženje `Una` u kineskoj četvrti do 27. decembra svakog radnog dana od 10.00 do 16.00 časova- saopšeno je iz ovog udruženja mladih.


SPC: Nije bilo poziva iz Vatikana\nPortparol Srpske pravoslavne crkve episkop bački Irinej negirao je da je iz Vatikana upućen poziv srpskom patrijarhu Irineju da se sretne sa papom Franjom.\nU saopštenju objavljenom kasno sinoć na sajtu SPC, episkop bački Irinej je ocenio da se o toj poseti u javnosti govori samo zbog toga što je biskup zrenjaninski Ladislav Nemet za novosadski Dnevnik pogrešno tumačio susret delegacije SPC i nadbiskupa Dominika Mambertija, sekretara Vatikana za odnose sa drugim državama.\nVladika Irinej je naveo da je Mambertija u posetu Srbiji pozvalo državno rukovodstvo, a da je, „kao znak uvažavanja većinske Crkve i njenog poglavara, u programu posete nadbiskupa Mambertija bio i kurtoazni susret sa patrijarhom srpskim Irinejem i Svetim Sinodom, 30. juna u Patrijaršiji u Beogradu“.\n„U srdačnom neformalnom razgovoru obe strane su istakle potrebu daljeg unapredjivanja odnosa i saradnje dveju Crkava, Pravoslavne i Rimokatoličke. Bilo je reči i o potrebi i korisnosti bilateralnih susreta na visokom i najvišem nivou, ali sekretar Svete Stolice za odnose sa državama nije uručio nikakav istorijski poziv pape Franje patrijarhu i članovima Svetog Sinoda da posete Vatikan“, naveo je episkop bački.\nDodao je da zbog toga „samo zrenjaninski biskup zna kako su se patrijarh Irinej i članovi Svetog Sinoda“ saglasili da posete Vatikan i kakvi su to „diplomatski pregovori oko načina organizovanja ove posete“ o kojima je Nemet govorio u Dnevniku.\nPrema njegovim rečima, Nemet uporno pokazuje da ima opsesivnu potrebu da se bavi SPC i da joj deli lekcije.\n„Verovatno je pravi cilj njegovog rašomonskog ekskursa da nanese još jednu uvredu SPC, njenom poglavaru i celom srpskom narodu, poredeći nas sa decom iz zabavišta, koja sve rade iz inata“ naveo je episkop Irinej.\n„U svakom slučaju, dijalog i saradnja medju crkvama neće biti dovedeni u pitanje zbog senzacionalističkih javnih istupanja biskupa Nemeta, kontraproduktivnih upravo za ono za što se on verbalno i formalno zalaže. Pritom očigledno nije svestan opasnosti da samoga sebe može zadugo, ako ne i trajno isključiti iz dijaloga koji traje uprkos mnogim iskušenjima i preprekama“, naveo je vladika bački.


Jedan od najpoznatijih antivladinih aktivista u Hongkongu Nejtan Lo pobegao je iz te poluautonomne kineske teritorije, nakon što je Kina usvojila zakon o bezbednosti koji je usmeren protiv subverzivnih, secesionistickih, teroristickih i stranih intervencija.\nLo je bio lider studenata, a 2014. godine bio je u zatvoru nakon "protesta kišobrana".\nOn je najavio da će nastaviti aktivnosti iz inostranstva, prenosi BBC.\nNije, međutim, rekao gde ide, navodeći da "s obzirom na procenu rizika" ne želi da otkriva previše o svom prebivalištu.\nLo se putem video-linka uključio u saslušanje u američkom Kongresu o Hongkongu i rekao da se plaši da se vrati u taj grad jer bi mogao da bude uhapšen.\nOn je 2016. godine bio najmlađi poslanik regiona i zalagao se za referendum o budućnosti Hongkonga.\nAktivisti u Hongkongu, kao i zapadni političari, navode da novi zakon narušava slobode u tom gradu, što Peking negira.\nHongkong je do 1997. godine bio pod britanskom kontrolom, kada je vraćen Kini.\nAutonomija mu je garantovana sporazumom "jedna zemlja, dva sistema".\nMoskva: Aktivista osuđen na četiri godine zatvora\nUŽIVO, LIGA ŠAMPIONA, MANČESTER SITI - LION Ko će na MEGDAN MOĆNOM Bajernu u polufinalu u Lisabonu?


Bivši predsednici i premijeri Poljske bojkotuju izbore tokom pandemije\nBivši poljski predsednik Leh Valensa\nTrojica bivših predsednika Poljske i šestoro premijera sa svih strana političkog spektra najavili su danas da neće glasati na predsedničkim izborima u maju dok još traje epidemija korona virusa jer tehnički glasanje poštom neće moći da se organizuje tako da izbori budu slobodni i fer, prenosi Beta.\n"Glasanje poštom u ovakvoj formuli i vremenu kako to predlaže vladajuća stranka to su pseudoizbori. Nećemo u njima učestvovati. Nadamo se da će isto učiniti i kandidati i birači koji dele našu brigu za demokratsku budućnost Poljske", naveli su u zajedničkom otvorenom pismu bivši predsednici Leh Valensa, Aleksandar Kvašnjevski i Bronjislav Komorovski i šestoro premijera od levice do desnog centra.\nSvi živi prethodnici sadašnjeg predsednika Andžeja Dude i šestoro bivših premijera upozorili su da izbori ne mogu biti slobodni i fer u situaciji kada se Izborni zakon menja tik uoči glasanja.\nTe izmene o glasanju poštom nije prihvatio ili odbio Senat poljskog parlamenta, ali Poljska pošta, kojoj je umesto Izbornoj komisiji, povereno da organizuje glasanje, već štampa listiće.\n"Ne daju garancije da će svi birači dobiti glasačke listiće. Otvaraju mogućnost glasanja umesto nekog drugog. Ne garantuju da je glasanje tajno. Onemogućavaju građanima stvarnu kontrolu poštenja izbora. Organizovanje u toku pandemije izlaže riziku živote i zdravlje građana", obrazložili su bivši predsednici i premijeri zašto su to za njih samo pseudoizbori novog šefa države.\nU otvorenom pismu su takođe upozorili da poljski Ustav predviđa vanrednu situaciju elementarne nepogode na osnovu koje se izbori odlažu, a očuvan je kontinuitet vladanja.\n"Pandemija na teritoriji cele zemlje jeste očigledno vanredna situacija elementarne nepogode", napisali su predsednici i premijeri.\nBivši predsednik Kvašnjevski je ranije za televiziju Polsat objasnio da se vanredna situacija uvodi ;recimo kada su poplave i tada bi izbori sasvim sigurno bili odloženi na jesen, a trenutna situacija je, iako to vlada konzervativne stranke Pravo i Pravda ne želi da proglasi, zaista nešto kao epidemiološke poplave.\nOdržavanje izbora u maju, iako su još na snazi mere restrikcija zbog epidemije virusa COVID19, forsiraju vladajuća stranka Pravo i Pravda i njen lider Jaroslav Kačinjski, pošto njihov kandidat, sadašnji predsednik Andžej Duda, ima šanse da u maju pobedi već u prvom krugu, dok su mu na jesen, kada birači više osete ekonomske posledice epidemije i mera, šanse neizvesne.\nKako im se kao bumerang ne bi vratilo to što teraju Poljake na birališta u vreme epidemije, vladajući konzervativci su u Sejmu parlamenta gde imaju komotnu većinu, izglasali 6. aprila izmene Izbornog zakona kako bi izbori za šefa države bili 10. maja održani glasanjem poštom bez otvaranja birališta.\nTe izmene još nisu prošle kroz gornji dom, gde se senatori priklanjaju tome da ih odbace, između ostalog i stoga što glasanje poštom u jeku epidemije neće moći da se organizuje za mnoge Poljake u dijaspori.\nDa ovakvi neće biti u skladu sa međunarodnim demokratskim standardima upozorila je i Organizacija za evropsku bezbednost i saradnju, a i na vlast i na opoziciju apelovala je uticajna Poljska katolička crkva da se dogovore kako da organizuju zaista slobodne izbore koje kasnije neće moći da ospori svako.\nPravila izbora menjaju se ni mesec dana pred same izbora koji su zakazani za 10. maj, odgovornost za izborni proces oduzima se Državnoj izbornoj komisiji i predaje ministarstvu koje nema nikakvo iskustvo sa organizacijom izbora, a novi propisi omogućavaju predsednici Sejma poljskog parlamenta da menja datum održavanja izbora, neke su od glavnih zamerki OEBS-a.\nAnaliza OEBS-a upozorava da ovako organizovani izbori mogu da proizvedu utisak da izmene zakona služe određenim političkim interesima, a birači mogu da konstatuju da izborni zakon nije ništa drugo do instrument u rukama vladajuće stranke.